钦定古今图书集成/理学汇编/经籍典/第045卷
## 钦定古今图书集成/理学汇编/经籍典/第045卷

| 钦定古今图书集成 理学汇编 第四十五卷 |

| |

钦定古今图书集成理学汇编经籍典

第四十五卷目录

经籍总部纪事七

经籍典第四十五卷

《宋史真宗章献明肃刘皇后传》：“后性警悟，晓书史，闻
朝廷事，能纪其本末。真宗退朝，阅天下封奏，多至中
夜，后皆预闻宫闱事，有问辄传引故实以对。后称制
凡十一年。自仁宗即位，乃谕辅臣，‘皇帝听断之暇，宜
诏名儒讲习经史，以辅其德。于是设幄崇政殿之西
庑，日命近臣侍讲读’。”

《仁宗杨德妃传》：“妃端丽机敏，妙音律，组𬘓书艺，一过
目如素习。”

《度宗全皇后传》：“后会稽人，理宗母慈宪夫人，侄孙女
也。略涉经史。”

《荆国大长公主传》：“主善笔札，喜图史，能为诗歌。”
《宗室魏悼王廷美传》：叔充。〈廷美元孙〉藏书至万卷，子九人，
登科者三。

《德文》字子矼。〈廷美第八子〉少好学，凡经史百家，手自抄撮，
工为词章。真宗以其刻砺如诸生，尝因进见，戏呼之
曰“五秀才”，宫中由是悉称之。

《燕懿王德昭传》：“惟和字子礼。雅好学，为诗颇清丽，工
笔札，优游典籍。尝和御制诗，上称其有理致。及卒，宰
相王旦等录其槁二十二轴，上亲制序，藏于秘阁。”
《越文惠王元杰传》：“元杰颖悟好学，善属辞，工草隶飞
白，建楼贮书二万卷。”

《越文惠王元杰附传》：宗望字子国。仁宗尝御延和殿
试宗子书，以宗望为第一。又常献所为文，赐国子监
书，及以涂金纹罗御书“好学乐善”四字赐之。即所居
建御书阁，帝为题其榜。

濮王允让《附传》宗晟，绍圣元年六月，嗣濮王。好古学，
藏书数万卷，仁宗嘉之，益以国子监书。

吴荣《王颢传》：“颢天资颖异，尤嗜学。始就外傅，每一经
终，即遗讲读官以器币服马。工飞白，善射，好图书，博
求善本。神宗嘉其志尚，每得异书，亟驰使以示
益。”《端献王𫖳传》：“𫖳少好学，长博通群书。”

《王溥传》：“溥好学，手不释卷。子贻孙，字象贤。太祖平吴
蜀，所获文史副本，分赐大臣。溥好聚书，至万馀卷，贻
孙遍览之。”

《赵赞传》：赞七岁诵书二十七卷，应神童举，明宗诏曰：
都尉之子，太尉之孙，幼能诵书，弱不好弄，克彰庭训，
宜锡科名。

《吴廷祚传》：“廷祚少颇好读书。宋初，加同中书门下三
品，性至孝好学，聚书万馀卷。”

《张昭传》：昭父直以《周易》《春秋》教授，学者自远而至，时
号逍遥先生。昭七岁能诵古乐府咏史诗百馀篇。未
冠，遍读九经，尽通其义。处侪类中，缓步阔视，以为马、
郑不己若也。后至赞皇，遇程生者专史学，以为专究
经旨，不通今古，率多拘滞，繁而寡要，若极谈王霸，经
纬治乱，非史不可。因出班、范《汉书》十馀义商确，乃授
昭荀《纪》《国志》等。后又尽得十三史，五七年间，能驰骋
上下数千百年事。又注《十代兴亡论》，携文数十轴，谒
兴唐尹张宪。宪家富文籍，每与昭燕语，讲论经史要
事，恨相见之晚。后唐天成三年，以武王、庄宗《实录》未
修，诏正国节度卢质、西川节度何瓒、秘书监韩彦辉
缵录事迹。瓒上言：“昭有史才，尝私撰《同光实录》十二
卷，又闻其欲撰《三祖志》，并昭宗庙赐武皇制诏诰九
十馀篇，请以昭所撰送史馆。”拜昭为左补阙、史馆修
撰，委之撰录。昭以懿祖、献祖、太祖并不践帝位，仍补
为《纪年录》二十卷，又撰《庄宗实录》三十卷，上之。四年，
上《武王以来功臣列传》三十卷，以本官知制诰。清泰
二年，召判史馆，兼点阅三馆书籍，校正添补，预修《明
宗实录》，成三十卷以献。天福五年，以《唐史》未成，诏与
吕琦、崔棁等续成之，别置史馆，命昭兼判院事。昭又
撰《唐朝君臣正论》二十五卷上之。开运二年秋，《唐书》
成二百卷。乾祐二年，加检校礼部尚书。少帝年十九，
犹有童心，昭上言请听政之暇，数召儒臣讲论经义。
周广顺初，拜户部尚书。显德元年，迁兵部尚书。二年，
诏撰《制旨兵法》十卷，又撰《周祖实录》三十卷，及梁郢
王均帝、后唐闵帝、废帝、汉隐帝五朝《实录》。梁二十二
年祀寖远，事皆遗失，遂不克修。馀三帝实录皆藏史
阁。诏令详定《经典释文》《九经文字》、制科条式，及问六
玺所出，并议《三礼图》、祭玉文、鼎釜等。昭援引经据，时
称其该博。宋初，拜吏部尚书。乾德元年，封郑国公，改
封陈国公。昭博通学术，书无不览，兼善天文、风角、太一、卜相、兵法、释老之说，藏书数万卷。尤好纂述，自唐、
晋至宋，专笔削典章之任。著《嘉善集》五十卷、《名臣事
迹》五卷。

《刘熙古传》：熙古年十五，通《易》《诗》《书》；十九，通《春秋》、子、史。
避祖讳，不举进士。后唐长兴中，以《三传》举。时翰林学
士和凝掌贡举，熙古献《春秋极论》二篇、《演论》三篇，凝
甚加赏。开宝五年，参知政事，拜户部尚书。熙古兼通
阴阳象纬之述，作《续聿斯歌》一卷，《六壬释卦序例》一
卷，集古今事迹为《历代纪要》十五卷。颇精小学，作《切
韵拾玉》二篇，摹刻以献，诏付国子监颁行之。子蒙叟，
好学，著《五运甲子编年历》三卷。

《卢多逊传》：“多逊博涉经史，太祖好读书，每取书史馆，
多逊预戒令吏白己，知所取书，必通夕阅览。及太祖
问书中事，多逊应答无滞，同列皆伏焉。”

《李宗谔传》：“真宗即位，拜起居舍人，预重修太祖实录，
迁知制诰。纂《西垣集》，制刻石记名氏。景德二年，召为
翰林学士。尝著《翰林杂记》，以纪国朝制度，上之风流
儒雅，藏书万卷。有文集六十卷，内外制三十卷。尝预
修《续通典》《大中祥符封禅》《汾阴记》、诸路图经。又作《家
传谈录》，并行于世。”

《贾黄中传》：黄中幼聪悟，方五岁，父玭每旦令正立展
书卷比之，谓之“等身书”，课其诵读。至道初，拜礼部侍
郎，兼秘书监。黄中素嗜文籍，既居内阁，甚以为慰。有
文集三十卷。

《张洎传》：“洎少有俊才，博通坟典。为李煜记室，赐书万
馀卷。归朝，拜太子中允。洎博涉经史，多知典故。每上
有著述，或赐近臣诗什，洎必上表援引经传，以将顺
其意。上因赐诗褒美。有文集五十卷，行于世。”

《王显传》：太平兴国八年，制授枢密使。上谓之曰：卿世
家本儒，少遭乱失学，今典朕机务，无暇博览群书，能
熟军戒三篇，亦可以免于面墙矣。因取是书及道德
坊宅一区赐之。子希逸，字仲庄，好学，尤熟唐史，聚书
万馀卷。

《陶谷传》：“谷强记嗜学，博通经史，诸子佛老，咸所总览。”
《杨克让传》：“克让少好学，手写经籍，盈于箧笥，多收图
画墨迹。子希闵生而失明，令诸弟读经史，一历耳辄
不复忘。有集二十卷。”

《郭廷谓传》：“廷谓子延泽，淳化二年，太宗闻延泽洎右
赞善大夫董元亨皆好学，博通典籍，诏宰相召问经
史大义，皆条对称旨，命为史馆检讨。历国子《周易》博
士。咏牡丹千馀首，聚图籍万馀卷，手自刊校。尝缵《元
门碑志》三十卷。”

《赵延进传》：“延进父晖，为偏将时，延进颇亲学。尝与军
中少年入民家，竞取财贿，延进独持书数十编以归，
同辈哂之。至道二年，拜右金吾将军。延进涉猎经史，
好作诗什，士流以此多之。”

《宋太初传》：太初尝著《简谭》三十八篇，自序略曰：“广平
生纂文史老、释之学，尝谓礼之中庸，伯阳之自然，释
氏之无为，其归一也。喜以古圣道契当世之事，而患
未博也，忽外物触于耳目，内机发于性情，因笔而简
之，以备阙亡耳。”

《毕士安传》：“士安年耆目眊，读书不辍，手自雠校，或亲
缮写。又精意词翰，有文集三十卷。”

《夏竦传》：“竦资明敏好学，自经史百家、阴阳律历外，至
佛老之书，无不通晓。召直集贤院，多识古文奇字，至
夜以指画肤。”文集一百卷。

《宋庠传》：庠父杞尝为九江掾，与其妻锺祷于庐阜，梦
道士授以书曰：“以遗尔子。”视之，小戴礼也。已而庠生
他日见许真君像，即梦中见者。庠读书至老不倦，善
正讹谬，尝校定《国语》，撰《补音》三卷。又辑《纪年通谱》，区
别正闰，为十二卷。《掖垣丛志》三卷，《尊号录》一卷，别集
四十卷。

《宋祁传》：“祁预修《广业记》、修《起居注》《唐书籍田记》《集韵》，
大撰《大乐图》二卷，文集百卷。”

《王曙传》：“咸平中，为群牧判官，考集古今马政，为《群牧
故事》六卷上之。有集四十卷，《周书音训》十二卷，《唐书
备问》三卷，《庄子旨归》三篇，《列子旨归》一篇，戴斗《奉使
录》二卷，集《两汉诏议》四十卷。”

《杨砺传》：“砺少子嵎，至道初与张庶凝刊校真宗储邸
书籍。”

《赵安仁传》：“安仁生而颖悟，幼时执笔能大字，十三通
经传大旨，早以文艺称。雍熙二年，登进士第，补梓州
榷盐院判官。”会国子监刻《五经正义》板本，以安仁善
楷隶，遂奏留书之。真宗即位，拜右正言，预重修《太祖
实录》。安仁从幸澶州，会北边请盟，首命安仁撰答书，
又独记太祖聘问时书式，又集和好以来事宜，及采
古事，作《戴斗怀柔录》三卷以献。以谏议大夫参知政
事，俄修国史。大中祥符五年，以兵部侍郎仍兼修史。
八年，兼宗正卿。国史成，迁右丞。善训诸子，各授一经。
尤嗜读书，所得禄赐，多以购书，时阅典籍，手自雠校。
三馆旧阙虞世《南北堂书钞》，惟安仁家有本，真宗命内侍取之，嘉其好古，手诏褒美。尤知典故，凡近世典
章人物之盛、悉能记之。有《集》五十卷。

《陈彭年传》：“彭年幼好学，母惟一子，爱之，禁其夜读书。
彭年篝灯密室，不令母知。年十三，著《皇纲论》万馀言，
为名辈所赏。尝因京城大酺，跨驴出游，构赋，自东华
门至阙前，已口占数千言。直史馆，兼崇文院检讨。又
代潘慎修起居注，赐绯鱼，献《大宝箴》。顷之，预修《册府
元龟》。三年，迁右正言。数有章，建白弹射，真宗令中书”
置籍记之。大中祥符三年，迁右谏议大夫兼秘书监。
诏编次太宗御集。六年，同修国史，前后赐彭年御制
歌诗凡六篇。彭年性敏给，博闻强记，所得奉赐，惟市
书籍。奉诏同编《景德朝陵地里》《封禅》《汾阴》三记、阁门
客省、《御史台仪制》，又受诏编《御集》及《宸章集》《历代妇
人文集》。所著文集百卷、《唐纪》四十卷。

《周起传》：“起家藏书万馀卷，起能书，弟超亦能书，集古
今人书并所更体法，为《书苑》十卷。”

《高若讷传》：“若讷强学善记，自秦汉以来，诸传记无不
该通，尤喜申、韩、管子之书，颇明历学。因母病，遂兼通
医书，悉考校讹谬，行之世。皇祐中，诏累黍定尺，以制
锺律，若讷依《隋书》定尺十五种上之，有集二十卷。”
《张耆传》：“真宗在东宫，尝命授以《论语左氏春秋》，后又
赐宸戒二十条。”《圣政记》《册府元龟》。故颇知传记及术
数之学，言象纬辄中。

《宋绶传》：绶幼聪警，为外祖杨徽之所爱。徽之无子，家
藏书悉与绶。绶母亦知书，每躬自训教，以故博通经
史百家。为翰林学士兼侍读学士，勾当三班院。始，诏
读唐史，固求解三班，以颛进讲，同修国史，史成，迁工
部侍郎。诏定章献明肃、章懿太后祔庙礼，绶援《春秋》
考仲子之宫、唐坤仪庙故事，请别筑宫。家藏书万馀
卷，亲自校雠，其笔札尤精妙。及卒，帝多取其书字藏
禁中。初，郊祀，绶摄太仆卿，帝问仪物典故，占对辨洽，
因上所撰《卤簿图》十卷。

《宋敏求传》：“敏求家藏书三万卷，皆略诵习，熟于朝廷
典故，士大夫疑议必就正焉。所著书甚多，学者多咨
之。”

《盛度传》：“度好学，家居，列图书，每归未尝释手。”

《丁度传》：“父逢吉，以医术事真宗藩邸，然好聚书，与儒
者游。度强力学问，好读《尚书》，尝拟为《书命》十馀篇。大
中祥符初，登服勤词学科，尝献《王风论》于章献太后，
以戒外戚。”庆历七年，上《庆历兵录》五卷、《赡边录》一卷。
迁尚书左丞，卒。度著《迩英圣览》十卷、《龟鉴精义》三卷、
《编年总录》八卷，奉诏领诸儒集《武经总要》四十卷。
孙《抃传》。抃字梦得，眉山人。六世祖长孺，喜藏书，号“书
楼孙氏”，子孙以田为业，至抃始读书。英宗即位，进户
部侍郎。告老，以太子少傅就第。

《田况传》：“况少卓荦，有大志，好读书。”

《田锡传》：“锡幼聪悟，好读书属文。太平兴国三年进士。
高等既居谏官，即上疏献军国要机者一，朝廷大体
者四。其略曰：‘集贤院虽有图籍而无职官，秘书省虽
有职官而无图籍，臣愿陛下择才任人，使各司其局，
此大体之二也’。”七年，知相州。明年，移睦州。睦人旧阻
礼教，锡建孔子庙，表请以经籍给诸生。诏赐《九经》。自
是人知向学。咸平三年，锡奏曰：“陛下即位以来，治天
下何道？臣愿以皇王之道治之。旧有《御览》，但记分门
事类。臣请钞略四部，别为《御览》三百六十卷，万机之
暇，日览一卷，经岁而毕。又采经史要切之言为御屏
风十卷，置扆座之侧，则治乱兴亡之鉴，常在目矣。”真
宗善其言，诏史馆以群书借之，每成书数卷，即先进
内。锡先上《御览》三十卷，《御屏风》五卷。尝曰：“吾立朝以
来，章疏五十有二，皆谏臣任职之常言，苟获从幸也。
岂可藏副示后，谤时卖直耶？”悉命焚之。所著《咸平集》
五十卷。

《掌禹锡传》：英宗即位，自秘书监迁太子宾客。御史劾
禹锡老病不任事，帝怜其博学强记，令召至中书，示
以弹文。禹锡惶怖自请，遂以工部侍郎致仕。尝预修
《皇祐方域图志》《地理新书》，奏对帝前。王洙推其稽考
有劳，赐三品服。及校正《类篇》《神农本草》载药石之名
状为图经，著《郡国手鉴》一卷，《周易集解》十卷。好储书，
所记极博。

《王洙传》：洙少聪悟博学，记问过人。为国子监说书，改
直讲，授《史记》《汉书》。为天章阁侍讲，专读宝训要言于
迩英阁。预修《崇文总目》，成《国朝会要》，命撰《大飨明堂
记》。洙泛览传记，至图纬、方技、阴阳五行、算数、音律、诂
训、篆隶之学，无所不通。预修《集韵》、祖宗故事、《三朝经
武圣略》、乡兵制度，著《易传》十卷，杂文千有馀篇。
洙子钦臣，平生为文至多，所交尽名士。性嗜古，藏书
数万卷，手自雠正，世称“善本。”

《聂冠卿传》：召试学士院，校勘馆阁书籍，入翰林为学
士兼侍读学士。每进读《左氏春秋》，必引尊王黜霸之
义以讽。冠卿嗜学好古，手未尝释卷，尤工诗，有《蕲春
集》十卷《冯元传》：元幼从崔颐正孙奭为五经大义。进士中第
时，诏流内铨取明经者补学官，元自荐通五经。谢泌
笑曰：“古治一经，或至皓首，子尚少能尽通耶？”对曰：“达
者一以贯之。”更问疑义，辨析无滞。王旦闻其名，尝令
说《论语》《老子》，群子弟侍听，因荐之。真宗试进士殿中，
召元讲《易》。元进说曰：“地天为泰者，以天地之气交也。
君道至尊，臣道至卑，惟上下相与，则可以辅相天地，
财成万化。”帝悦。天禧初，数与查道、李虚己、李行简入
讲《易》于宣和门北阁。仁宗即位，为直学士兼侍讲，与
孙奭以经术并进讲论，自是仁宗益向学。进龙图阁
学士，预修《三朝正史》。明道元年，上《金华五箴》，赐书褒
答。修《景祐广乐记》，书成，迁户部侍郎。执亲丧皆案礼
变服，不为世俗斋荐。遇祭日，与门生对坐，诵说《孝经》
而已。多识古今台阁品式之事，尤精《易》。初，七岁方读
《易》，母夜梦异人以绀莲华与元吞之，且曰：“善读此，后
必贵显。”元且老，率三日一诵《易》。

《张揆传》。揆擢进士第，历大理寺丞，以疾解官，十年不
出户读《易》，因通扬雄《太元经》。陈执中荐揆经明行淳，
召为国子监直讲，权三司户部判官。上所著《太元集
解》数万言。诏对迩英阁，令揲蓍，得断首，且言：“断首，准
《易》之夬，盖以阳刚决阴柔，君子进、小人退之象。”仁宗
说，擢天章阁待制兼侍读。一日，进读《汉马后传》，因言：
今妃族太盛，不可不裁损，使保其家，帝嘉纳之。
《杨徽之传》：咸平二年，仍兼秘书监，入谢，命坐，劳之曰：
图书之府，清净无事，俾卿得以养性也。

《吕文仲传》：“太宗暇日，每从容问文仲以书史。一日召
于崇政殿，上草书经史故实数十轴，诏模刻于石。”
《杜镐传》：“镐幼好学，博贯经史。太宗即位，江左旧儒多
荐其能。历秘阁校理。太宗观书秘阁，询镐经义，进对
称旨，判太常礼院。与朱昂、刘承珪编次馆阁书籍，改
直秘阁。会修《太祖实录》，命镐检讨故事，以备访问。景
德”初，预修《册府元龟》。镐博闻强记，凡所检阅，必戒书
吏云：“某事、某书在某卷，几行。”覆之，一无差误。每得异
书，多召问之，镐必手疏本末以闻，顾遇甚厚。士大夫
有所著述，多访以古事。年逾五十，犹日治经史数十
卷，或寓直馆中，四鼓则起，诵《春秋》。

《彭乘传》：“乘字利建，益州华阳人，进士及第，少以好学
称。天禧初，用寇准荐，为馆阁校勘，预校正《南、北史》《隋
书》。改秘书省著作佐郎，迁本省丞，集贤校理、知普州。
蜀人得守乡郡自乘始。普人鲜知学，乘为兴学，召其
子弟为生员教育之。历夔州路转运使，召修起居注，
入翰林为学士。性纯孝，不喜事生业，聚书万馀卷，皆”
手自刊校。蜀中所传书，多出于乘。

《郎简传》：“简字叔廉，杭州临安人。幼孤贫，借书录之，多
至成诵。进士及第，补试秘书省校书郎，历工部侍郎
致仕。”

《李仕衡传》：“子丕绪，以荫补，累迁司农卿，致仕。居官廉
静，不为矫激。家多图书，集历代石刻数百卷藏之。”
《胡则传》：“初则坐丁谓党，降知信州，徙福州。时前守陈
绛尝延蜀人龙昌期为众人讲《易》，得钱十万。绛既坐
罪，遂自成都械昌期至，则破械，馆以宾礼，出俸钱为
偿之。昌期者，尝注《易》《诗》《书》《论语》《孝经》《阴符经》《老子》，其
说”诡诞穿凿，至诋斥周公。初用荐者补秘书省校书
郎，后以殿中丞致仕。著书百馀卷。嘉祐中，诏取其书，
时年八十馀，野服自诣京师，赐绯鱼，绢百匹。欧阳修
言其异端害道，不当推奖，夺所赐服，罢归。

《王沿传》：“沿字圣源，大名馆陶人。少治《春秋》。中进士第，
试秘书省校书郎，历河北转运使。上所著《春秋集传》
十六卷。历天章阁待制。有文集二十卷，《唐志》二十一
卷。”

《杜杞传》：“杞字伟长，父镐，荫补将作监主簿，历天章阁
待制、知庆州。杞性强记，博览书传，通阴阳术数之学，
有奏议十二卷。”

《陈从易传》：“从易字简夫，泉州晋江人。进士及第，历秘
书省著作佐郎，预修《册府元龟》，改监察御史，知广州。
又坐尝课校太清楼书字非伪误，而从易妄判窜之，
降直史馆，历龙图阁直学士、知杭州。为人好学强记，
著《泉山集》二十卷、《中书制槁》五卷、《西清奏议》三卷。”
《杨大雅传》：“大雅字子正，素好学，日诵数万言，虽饮食
不”释卷。进士及第，历秘书丞。咸平中，交趾献犀，因奏
赋召试，迁太常博士。又上书自献所为文。复召试，直
集贤院，以集贤院学士知亳州，卒。尝因轮对，上《原治》
十七篇。所著《大隐集》三十卷，《西垣集》五卷，《职林》二十
卷，《两汉博闻》十二卷。

《李行简传》：“行简字从易，冯翊人。家贫，刻志于学，读六
经每至夜分，寒暑不易。累擢龙图阁待制。帝幸龙图
阁，命讲《周易》。历集贤学士。”

《李宥传》：“宥字仲严，举进士，入馆校勘书籍，迁集贤校
理。”

《袁抗传》：“抗字立之，南昌人。举进士，累少府监。喜藏书
至万卷，江西士大夫家鲜及也《张昷之传》：“昷之字景山，进士及第，校勘馆阁书籍，迁
集贤校理。”

《唐询传》：“询字彦猷，累迁给事中，有集三十卷。好畜砚，
有《砚录》三卷。”

《田京传》：“京字简之，举进士，历秘书省著作佐郎，颇通
兵战历算杂家之术，著天人流术，通儒子十数书，又
有奏议。”

《梁鼎传》：“鼎字凝正，益州华阳人。进士甲科，历御史台。
尝著《隐书》三卷，《史论》二十篇，《学古诗》五十篇。”

《王济传》：“济字巨川，历江南西路安抚使，博涉经史，好
读《左氏春秋》。”

《杨亿传》：亿字大年，浦城人。亿生甫能言，母以小经口
授，随即成诵。年十一，太宗诏试授秘书省正字。务学，
昼夜不息。真宗即位，拜左正言。诏钱若水修《太宗实
录》，奏亿参预，凡八十卷，而亿独草五十六卷。历翰林
学士，受诏注释御集，又兼史馆修撰。亿博览强记，集
当世之述作，为《笔苑时文录》数千篇。著《括苍》《武夷》《颍
阴》《韩城》《退居》《汝阳》《蓬山》《冠鳌》等集，内外制刀笔共一
百九十四卷。

亿子纮，字望之，以荫历官太常少卿。聚书数万卷，手
抄事实，名《窥豹篇》。

《晁迥传》：“迥字明远，澶州清丰人。举进士，擢右正言。献
《咸平新书》五十篇，又献《理枢》一篇。累迁工部侍郎。使
契丹还，奏《北庭记》，加史馆修撰，累进太子少傅。迥喜
质正经史疑义，标括字类，著《翰林集》三十卷，《道院集》
十五卷，《法藏碎金录》十卷，《耆智馀书》，随因纪述，《昭德
新编》各三卷。”

《刘筠传》：“筠字子仪，举进士，诏知制诰杨亿试选人校
太清楼书，擢筠第一，以大理评事为秘阁校理。真宗
垂意篇籍，始集诸儒考论文章，为一代之典。筠预修
图经及《册府元龟》，推为精敏。车驾西巡，又命筠纂士
训。《册府元龟》成，进左正言，直史馆，修起居注。历龙图
阁直学士，同修国史。素爱庐江，遂筑室城中，构阁藏”
前后所赐书，帝飞白书曰“真宗圣文秘奉之阁。”著《册
府应言》《荣遇》、禁林、肥川、中司、汝阴、三人玉堂，凡七集。
《谢秘传》秘字宗源，歙人，太平兴国年进士。端拱初为
殿中丞，献所著文十篇、《古今类要》三十卷。召试中书，
以直史馆赐绯。疏言：“国家图书，多失次序。唐景龙中，
尝分经、史、子、集为四库，命薛稷、沈佺期、武平一、马怀
素分掌，望遵复故事。”遂令直馆分典四部。以泌知集
库。

《孙何传》：“何字汉公，蔡州汝阳人。笃学嗜古，为文必本
经义。尝作《两晋名臣赞》《宋诗》二十篇，《春秋意》，尊儒教，
仪闻于时。淳化三年，举进士及第，历知制诰，掌三班
院。著《驳史通》十馀篇。有集四十卷。”

《戚纶传》：“纶字仲言，应天楚丘人。举进士，知太和县。为
《谕民诗》五十篇，老幼多传诵之。迁光禄丞，坐免官，著
《理道评》十二篇。真宗即位，拜龙图阁待制，预修《册府
元龟》。历太常少卿。既殁，家人于几阁间得遗戒一篇，
大率皆劝诱为学。有集二十卷，又前后奏议，有机务
利害，备边均田之策，别为《论思集》十卷，分上下篇。天
《圣中，其子舜宾献之》”

《张去华传》：“去华字信臣，开封襄邑人。父谊，字希贾，好
学不事产业。既孤，诸父使督耕陇上，往视之，见阅书
于树下，诟辱之。谊曰：‘若不就学于外，素志无成矣’。遂
潜诣洛阳龙门书院，与宗人沆銮湜结友，故名闻都
下。”

《乐黄目传》：“黄目字公礼，抚州宜黄人。父史，字子正，举
进士，太宗赐及第，为三馆编修。雍熙三年，献所著《贡
举事》二十卷，《登科记》三十卷，《题解》二十卷，《唐登科文
选》五十卷、《孝弟录》二十卷，《续卓异记》三卷。太宗嘉其
勤，迁著作郎、直史馆。淳化四年，知黄州。又献《广孝录》
五十卷，《总仙记》一百四十一卷。诏秘阁写本进内。史”
好著述，然博而寡要，以五帝、三王皆云仙去，论者嗤
其诡诞。咸平初，迁职方，复献《广孝新书》五十卷、《上清
文苑》四十卷，出知商州。五年，郊祀毕，召对，上见其矍
铄不衰，又知笃学，尽取所著书藏秘府，复授旧职，与
黄目同在文馆，人以为荣。所撰又有《太平寰宇记》二
百卷、《总记传》百三十卷、《坐知天下记》“四十卷，《商颜杂
录》《广卓异记》各二十卷，《诸仙传》二十五卷，《宋齐丘文
传》十三卷，《杏园集》《李白别集》《神仙宫殿窟宅记》各十
卷，《华夷图》一卷。又编己所著为《仙洞集》百卷。”　《黄目》：
淳化三年举进士，历知亳州，有集十五卷，又撰“《学海
搜奇录》四十卷，《圣朝郡国志》二十卷。”

《王延德传》：延德，开封东明人，历东京旧城都巡检使。
所至好撰集近事，掌御厨则为《司膳录》，掌皇城司则
为《皇城纪事录》，从郊祀为行宫使则为《南郊录》，奉诏
修内则为《版筑记》，从灵驾则为《永熙皇堂录》，山陵提
辖诸司记，及治郡则为《下车奏报录》。先是，诏史官修
太祖、太宗实录，多以国初事访。延德又上《太宗南宫
事迹》三卷《王融传》：“融字熙仲，祥符进士及第，累迁太常丞，同知
礼院。献所为文，召试直集贤院。尝论次国朝以来典
礼因革，为《礼阁新编》上之，以其书藏太常，知河阳。又
集五代事为《唐馀录》六十卷以献。”

《晏殊传》：“殊字同叔，临川人。景德初，张知白安抚江南，
以神童荐之。帝召殊与进士千馀人并试廷中，殊神
气不慑，援笔立成。帝嘉赏，赐同进士出身。后二日，复
试诗赋论，殊奏臣尝私习此赋，请试他题。帝爱其不
欺，既成，数称善。擢秘书省正字，秘阁读书，命直史馆，
历观文殿大学士。有文集二百四十卷，及删次梁陈”
以后名臣述作，为《集选》一百卷。

《张士逊传》：士逊子友直，字益之，初为将作监丞。士逊
为请馆阁校勘，仁宗曰：“馆阁所以待英俊，不可。”乃令
馆阁读书，诏校勘毋得增员。后编三馆书籍，迁秘阁
校理，知越州。士逊尝记东宫旧事，而史官未之见。友
直纂为《资善录》上之。

《范仲淹传》：“仲淹，字希文，吴县人。二岁而孤。既长，依戚
同文学，昼夜不息。举进士第，为秘阁校理。汎通六经，
长于《易》，学者多从执问，为执经讲解，亡所倦。”

仲淹子纯仁，字尧夫。资警悟，八岁能讲所授书。仲淹
门下多贤士，如胡瑗、孙复、石介、李觏之徒，纯仁皆与
从游。昼夜肄业，至夜分不寝。置灯帐中，帐顶如墨色。
历起居舍人、同知谏院，奏言：“王安石变祖宗法度，掊
克财利，民心不宁。《书》曰：‘怨岂在明？不见是图’。愿陛下
图不见之怨。”神宗曰：“何谓不见之怨？”对曰：“杜牧所谓
‘天下之人不敢言而敢怒’是也。”神宗嘉纳之，曰：“卿善
论事，宜为朕条古今治乱可为监戒者。”乃作《尚书解》
以进，曰：“其言皆尧、舜、禹、汤、文、武之事也，治天下无以
易此，愿深究而力行之。”历观文殿大学士。尝曰：“吾生
平所学，得之‘忠恕’二字，一生用不尽，以至立朝事君，
接待僚友，亲睦宗族，未尝须臾离此”也。每戒子弟曰：
“《六经》，圣人之事也，知一字则行一字，要须造次颠沛
必于是，则所谓有为者亦若是尔。”有文集五十卷行
于世。

纯仁子正平，字子夷。学行甚高，虽庸言必举《孝经》《论
语》。著《荀里退居编》。

《韩维传》：“维闭门不仕，宰相荐其嗜古好学，召试学士
院，辞不就。左右史阙，英宗访除授例，执政以维对。遂
同修起居注，侍迩英讲。帝初免丧，简默不言。维上疏
曰：‘迩英阁者，陛下燕闲之所也。侍于侧者，皆献纳论
思之臣。陈于前者，非经则史。可以博咨访之义，穷仁
义之道，究成败之源。今礼制终毕，臣下倾耳以听玉
音，陛下之言，此其时也。臣请执笔以俟神宗即位’。”维
进言人君设施，自有先后。因释滕文公问孟子居丧
之礼，推后世礼文之变，以伸规讽，帝皆嘉纳。执政欲
废王安石《新经义》，维以当与先儒之说并行，论者服
其平。

《吴奎传》：“奎字长文，北海人。强记，于书无所不读。举五
经，历资政殿大学士。”

《邵亢传》：“亢字兴宗，丹阳人。方十岁，日诵书五千言。历
馆阁校勘、直史馆。英宗称之曰：‘真国器也’。”擢同修起
居注。

亢从父飶，字不疑，举进士，为上元主簿，国子监立石
经。飶善篆隶，召充直讲，选为《唐书》编修官。飶以史出
众手，非古人撰述之体，辞不就。进集贤校理。

《钱惟演传》：“惟演字希圣，吴越王俶之子也。博学能文
辞，真宗时为太仆少卿。献《咸平圣政录》，命直秘阁，预
修《册府元龟》，诏与杨亿分为之序。惟演于书无所不
读，家储文籍侔秘府。所著《典懿集》三十卷，又著《金坡
遗事》《飞白书叙录》《逢辰录》《奉藩书事》。”

钱易，字希白，刻志读书。举进士，通判信州。东封泰山，
献《殊祥录》，直集贤院。祀汾阴，幸亳州，命修车驾所过
图经，献《宋雅》一篇，为翰林学士。易才学敏赡，喜观佛
书，尝校《道藏经》，有《金闺》《瀛州》《西垣制集》一百五十卷，
《青云总录》《青云新录》《南部新书》《洞微志》一百三十卷。
《张方平传》：“方平字安道，南京人，少颖悟绝伦，家贫无”
书，从人假《三史》，旬日即归之，曰：“吾已得其详矣。”凡书
皆一阅不再读，宋绶、蔡齐以为天下奇才。

《赵概传》：“概字叔平，南京虞城人。中进士第，历太子少
师致仕，尝集古今谏争事为《谏林》百二十卷上之。神
宗赐诏曰：‘请老而去者，类以声问不至朝廷为高，唯
卿有志爱君，虽退处山林，未尝一日忘也。当置于坐
右，时用省阅’。”

《欧阳修传》：“修字永叔，庐陵人。四岁而孤，母郑亲诲之
学。家贫，至以荻画地学书。幼颖悟过人，读书辄成诵。
及冠游，随得唐韩愈遗槁，于废书簏中读而心慕焉。
苦志探赜，至忘寝食。举进士，试南宫第一，擢甲科，以
文章名冠天下。《唐书》成，拜礼部侍郎，兼翰林侍读学
士，历枢密参知政事。修在政府，与曾公亮考天下兵”
数及三路屯戍多少，地理远近，更为图籍。凡兵民、官

周、汉以降金石遗文，断编残简，一切掇拾，研稽异同，
立说于左，的的可表证，谓之《集古录》。奉诏修《唐书》纪、
志、表，自撰《五代史记》，法严词约，多取《春秋》遗旨。苏轼
叙其文曰：“论大道似韩愈，论事似陆贽，记事似司马
迁，诗赋似李白。”识者以为知言。

修子发，字伯和。少好学，师事安定胡瑗，得古乐锺律
之说，自《书契》来，君臣世系、制度文物，旁及天文、地理，
靡不悉究。赐进士出身，累迁殿中丞。

《刘敞传》：“敞字原父，临江新喻人。举庆历进士，直集贤
院，同修起居注。未一月，擢知制诰，奉使契丹。顺州山
中有异兽，如马而食虎豹，契丹不能识，问敞，敞曰：‘此
所谓駮也’。为说其音声形状，且诵《山海经》《管子》书晓
之，契丹益叹服。蜀人龙昌期著书传经，以诡僻惑众，
文彦博荐诸朝，赐五品服。敞与欧阳修俱曰：昌期违
古畔道，学非而博，《王制》之所必诛。乞追还诏书，毋使
有识之士窥朝廷浅深。”昌期闻之惧，不敢受赐。侍英
宗讲读，每指事据经以讽谏。时两宫方有小人间言，
谏者或讦而过直。敞进读《史记》，至“尧授舜以天下”，拱
而言曰：“舜至侧微也，尧禅之以位，天神享之，百姓戴
之。非有他道，惟孝友之德光于上下耳。”帝竦体改容，
知其以义理讽也。皇太后闻之，亦大喜。历集贤院学
士，判南京御史台。敞学问渊博，自佛、老、卜筮、天文、方
药、山经、地志皆究知大略。欧阳修每于书有疑，折简
来问，对其使挥笔答之不停手。修服其博长于《春秋》，
为书四十卷，行于时。

弟攽，字贡父。与敞同登科。历秘书少监，以疾求去，加
直龙图阁、知蔡州。于是给事中孙觉、胡宗愈、中书舍
人苏轼、范百禄言：“攽博记能文章，政事侔古循吏，身
兼数器，守道不回，宜优赐之。”召拜中书舍人。所著书
百卷，尤邃史学，作《东汉刊误》，为人所称。预司马光修
《资治通鉴》，专职汉史。

《曾巩传》：“巩字子固，建昌南丰人。生而警敏，读书数百
言，脱口辄诵。嘉祐二年进士第，编校史馆书籍，迁馆
阁校勘，集贤校理，为实录检讨官。神宗以三朝两朝
国史各自为书，将合而为一，加巩史馆修撰，专典之，
不以大臣监总。既而不克成。会官制行，拜中书舍人。
巩为文章，上下驰骋，愈出而愈工。本原六经，斟酌于”
司马迁、韩愈，一时工作文词者鲜能过也。

巩弟肇，字子开。举进士，历崇文校书、馆阁校勘。曾公
亮薨，肇状其行，神宗览而嘉之。迁国史编修官，为《神
宗实录》检讨，拜龙图阁学士。肇少力学，博览经传，为
文温润有法。

《蔡襄传》：“襄字君谟，仙游人。举进士，为馆阁校勘。范仲
淹以言事去国，余靖论救之，尹洙请与同贬，欧阳修
移书责司谏高若讷，由是三人者皆坐谴。襄作《四贤
一不肖诗》，都人士争相传写，鬻书者市之，得厚利。契
丹使适至，买以归。张于幽州馆，进直史馆兼修起居
注，历端明殿学士。”〈此条专言作诗似与经籍总部无涉然亦鬻书者佳话也故为探入〉
《丰稷传》：“稷字相之，明州鄞人。登第，为殿中侍御史，上
疏哲宗曰：‘陛下顺考古道，二帝所以圣，仪刑文王，成
王所以贤。以洪范为元龟，以祖训为宝鉴，则教化行，
习俗美而中国安矣’。”历国子祭酒。车驾幸太学，命讲
《无逸》篇，赐四品服。徽宗立，除御史中丞。乞辨宣仁诬
谤之祸，且言史臣以王安石《日录》乱神宗实录，愿申
饬之。时宦官渐盛，稷怀《唐书仇士良传》，读于帝前。帝
曰：“已喻稷若为不闻者。”读毕乃止。

《杨绘传》：绘少而奇警，读书五行俱下，名闻西州。进士
上第，神宗立，召修起居注，历御史中丞。上言方今以
经术取士，独不用《春秋》，宜令学者以三传解经。有集
八十卷。

《赵振传》：“振字仲威，雄州归信人。景德中，从石普干顺
安军，获契丹阵图，授三班借职，历神武军大将军。子
珣年十六，仁宗召试便殿，授三班借职。景祐中，有言
珣艺益进，且习书史，召试策略于中书，条对数千言。
初，珣随父在西边，访得五路徼外形胜利害，作《聚米
图经》五卷，诏取其书，又上《五阵图》兵事十馀篇。珣好”
学，恂恂类儒者。

《石普传》：“普幽州人，居太原，历永兴军副都总管，献《御
戎图》，拜河西军节度使。上《军仪条目》二卷，《用将机宜
要决》二图，历大将军，颇通兵书、阴阳、六甲、星历、推卜
之术。”

《王安石传》：“安石字介甫，临川人。少好读书，一过目终
身不忘。其属文动笔如飞。擢进士上第，熙宁二年，拜
参知政事。上谓曰：‘人皆不能知卿，以为卿但知经术，
不晓世务’。安石对曰：‘经术正所以经世务，但后世所
谓儒者皆庸人，故世俗皆以为经术不可通世务尔’。
历观文殿大学士。安石训释《诗》《书》《周礼》，既成，颁之学”
官，天下号曰“新义。”晚居金陵，又作《字说》，多穿凿傅会，
其流入于佛、老。一时学者无敢不传习，主司纯用以
取士，士莫得自名一说，先儒传注，一切废不用。黜《春秋》之书，不使列于学官，至戏目为“断烂。”朝报。安石传
经义出己意，辨论辄数百言，众不能屈。

安石子雱，字元泽，性敏甚，未冠，已著书数万言。举进
士，作策三十馀篇，极论天下事；又作《老子训传》《佛书
义解》亦数万言。安石欲上知而自用，乃以雱所作策
及注《道德经》镂板鬻于市，遂传达于上。召见，除太子
中允、崇政殿说书。神宗数留与语，受诏撰《诗、书义》。擢
天章阁待制兼侍讲。书成，迁龙图阁直学士。

安石弟安国，字平甫。幼敏悟，未尝从学，而文词天成。
年十二，出所为诗、铭、论、赋数十篇示人，语皆警拔，遂
以文章称于世。于书无所不通。

李清臣，字邦直，魏人也。七岁知读书，日数千言，暂经
目辄成诵。举进士，为集贤校理。作《韩琦行状》，神宗读
之曰：“良史才也。”召为两朝国史编修官，撰《河渠》《律历》
《选举》诸志，文直事详，人以为不减《史》《汉》。

《常秩传》：秩字夷甫，颍州汝阴人。以经术著称，历侍读，
命其子立校书崇文院。秩长于《春秋》，至斥孙复所学
为不近人情，著《讲解》数十篇，自谓圣人之道皆在于
是。及安石废《春秋》，遂尽讳其学。

《卢士宗传》：士宗字公彦，潍州昌乐人。举五经，侍讲杨
安国以经术荐之，仁宗御延和殿，诏讲官悉升殿，听
其讲《易》。明日，复命讲《泰卦》，又诏经筵官及仆射贾昌
朝听之，授天章阁侍讲。

《杜常传》：“常字正甫，卫州人，昭宪皇后族孙也。折节学
问，无戚里气习。尝跨驴读书，驴嗜草，失道不之觉，触
桑木而堕，额为之伤。”

《沈辽传》：“辽字叡达，幼挺拔不群，长而好学，傲睨一世。
读左氏班固书，小摹仿之，辄近似。”

《沈括传》：“括字存中，擢进士第，编校昭文书籍，为馆阁
校勘。博学善文，于天文、方志、律历、音乐、医药、卜算无
所不通，皆有所论著。又记平日与宾客言者为笔谈，
多载朝廷故实者。旧出处传于世。”

《李大临传》：大临字才元，登进士第，为睦亲宅讲书，文
彦博荐为秘阁校理。仁宗尝遣使赐馆阁御书，至大
归家，大临贫无皂隶，方自秣马，使者还奏，帝曰：“真廉
士也。”

《吕夏卿传》：“夏卿字缙叔，晋江人。举进士，为江宁尉。编
修《唐书》成，直秘阁，历史馆检讨。夏卿长于史，贯串唐
事，博采传记杂说数百家，折衷整比。又通谱学，创为
世系诸表，于《新唐书》最有功云。”

《沈立传》：“立字立之，历阳人。举进士，签书益州判官，提
举商湖埽，采摭大河事迹、古今利病，为书曰《河防通
议》，治河者悉守为法。历知越州、杭州。初，立在蜀，悉以
公粟售书，积卷数万。神宗问所藏，立上其目及所著
名《山水记》三百卷。”

《徐禧传》：禧字德占，洪州分宁人。少有志度，博览周游，
以求知古今事变，风俗利疚，不事科举。熙宁初，王安
石行新法，禧作治策二十四篇以献。时吕惠卿领修
撰经义局，遂以布衣充检讨。神宗见其所上策曰：“禧
言朝廷用经术变士十已八九，然窃袭人之语，不求
心通者相半。”此言是也。

昌《刘彝传》：“彝字执中，福州人。从胡瑗学，历直史馆。著《七
经中义》百七十卷，《明善集》三十卷，《居阳集》三十卷。”
《种世衡传》：“世衡字仲平，放之兄子也。少尚气节，兄弟
有欲析其赀者，悉推与之，惟取图书而已。”

《司马光传》：光生七岁，凛然如成人，闻讲《左氏春秋》，爱
之，退为家人讲，即了其大指。自是手不释书，至不知
饥渴寒暑。宝元初进士，除补国子直讲。庞籍荐为馆
阁校勘、同知礼院。中官麦允言死，给卤簿，光言繁缨
以朝孔子，且犹不可。允言近习之臣，非有元勋大劳，
而赠以三公一品卤簿，其视繁缨不亦大乎！神宗即
位，擢为翰林学士。光辞，帝曰：“古之君子，或学而不文，
或文而不学，惟董仲舒、扬雄兼之，卿有文学，何辞为？”
对曰：“臣不能为四六。”帝曰：“如两汉制诏可也。”光常患
历代史繁，人主不能遍览，遂为《通志》八卷以献。英宗
悦之，命置局秘阁，续其书。至是，神宗名之曰《资治通
鉴》，自制序授之，俾日进读。安石得政，行新法，光逆疏
其利害。迩英进读，至曹参代萧何事，帝曰：“汉常守萧
何之法不变，可乎？”对曰：“宁独汉也，使三代之君常守
禹、汤、文、武之法，虽至今存可也。”官制行，帝指御史大
夫曰：“非司马光不可。”又将以为东宫师傅，蔡确曰：“国
是方定，愿少迟之。”《资治通鉴》未就，帝尤重之，以为贤
于荀悦。《汉纪》数促使终篇，赐以颍邸旧书二千四百
卷。及书成，加资政殿学士。光于学无所不通，惟不喜
释、老，曰：“其微言不能出吾书，其诞吾不信也。”

光子康，字公休。敏学过人，博通群书，以明经上第。光
修《资治通鉴》，奏检阅文字。历侍讲。迩英进讲，言《孟子》
于书最醇正，陈王道尤明白，所宜观览。帝曰：“方读其
书。”寻诏讲官节以进。

吕公著，字晦叔。幼嗜学，至忘寝食。神宗立，召为翰林
学士、知通进银台司。司马光以论事罢中丞，还经幄公著封还其命曰：“光以举职赐罢，是为有言责者不
得尽其言也。”帝谕之曰：“所以徙光者，赖其劝学耳，非
以言事故也。”熙宁初，知开封府。时夏秋淫雨，京师地
震。公著上疏曰：“自昔人君遇灾者，或恐惧以致福，或
简诬以致祸。惟君人者去偏听独任之弊，而不主先
入之语，则不为邪说所乱。颜渊问为邦，孔子以远佞
人为戒。盖佞人惟恐不合于君，则其势易亲；正人惟
恐不合于义，则其势易疏。惟先格王，正厥事，未有事
正而世不治者也。”礼官用唐故事，请以五月御大庆
殿受朝，因上尊号。公著曰：“陛下方度越汉、唐，追复三
代，何必于阴长之日，为非礼之会，受无益之名。”从之。
八年，彗星见。公著上疏曰：“古之为政，初不信于民者
有之，若子产治郑，一年而人怨之，三年而人歌之。陛
下垂拱仰成，七年于此。然舆人之诵，亦未有异于前
日，陛下独不察乎？”历端明殿学士。帝从容与论治道，
遂及释、老，公著问曰：“尧、舜知此道乎？”帝曰：“尧、舜岂不
知？”公著曰：“尧、舜虽知此，而惟以知人安民为难，所以
为尧、舜也。”帝又言唐太宗能以权智御下，对曰：“太宗
之德，以能屈己从谏尔。”帝善其言。元祐元年，拜右仆
射。时科举罢词赋，专用王安石经义，且杂以释氏之
说。凡士子自一语上，非新义不得用，学者至不诵正
经，唯窃安石之书以干进。公著始令禁主司不得出
题老、庄书，举子不得以申、韩、佛书为学，经义参用古
今诸儒说，毋得专取王氏。帝宴近臣于资善堂，出所
书唐人诗分赐公著，乃集所讲书要语明白切于治
道者凡百篇进之，以为圣学之助。

《范镇传》：“镇字景仁，成都华阳人。其学本六经，口不道
佛老申韩之说，契丹、高丽皆传诵其文。”

《范祖禹传》：祖禹字淳甫，幼孤，叔祖镇抚育如己子。闭
门读书，未尝预人事。中甲科，从司马光编修《资治通
鉴》。书成，光荐为秘书省正字。哲宗立，除著作佐郎，修
《神宗实录》。迁著作郎兼侍讲，历龙图阁学士、知陕州。
言者论祖禹修《实录》诋诬，贬徙。祖禹在迩英，守经据
正，献纳尤多。尝讲《尚书》，至“内作色荒，外作禽荒”六语，
拱手再诵，却立云：“愿陛下留听。”帝首肯再三乃退。每
当讲前夕，必正衣冠，俨如在上侧，先按讲其说，开列
古义，参之时事，言简而当，无一长语，义理明白，粲然
成文，苏轼称为讲官第一。祖禹尝进《唐鉴》十二卷，《帝
学》八卷，《仁皇政典》六卷，而《唐鉴》深明唐三百年治乱，
学者尊之，目为《唐鉴》公云。

《苏轼传》：轼生十年，父洵游学四方，母程氏亲授以书，
闻古今成败，辄能语其要。程氏读东汉《范滂传》，慨然
太息。轼请曰：“轼若为滂母许之否乎？”程氏曰：“汝能为
滂，吾顾不能为滂母耶？”比冠，博通经史，属文日数千
言，好贾谊、陆贽书。既而读《庄子》，叹曰：“吾昔有见，口未
能言，今见是书，得吾心矣。”嘉祐二年，以《春秋对义》居
第一。元祐二年，兼侍读。每进读，至治乱兴衰、邪正得
失之际，未尝不反复开导，觊有所启悟。哲宗尝读祖
宗宝训，因及时事，轼为言赏罚不明，善恶无所劝沮。
历礼部尚书。高丽遣使请书，朝廷以故事尽许之。轼
曰：“汉东平王请诸子及太史公书，犹不肯予。今高丽
所请，有甚于此，其可予乎？”不听。轼与弟辙，师父洵。洵
晚读《易》，作《易传》未究，命轼述其志。轼成《易传》，复作《论
语说》。后居海南，作《书传》，又有《东坡集》四十卷、《后集》二
十卷、《奏议》十五卷、《内制》十卷、《外制》三卷、《和陶诗》四卷。
轼子过，字叔党，初至海上，为文曰《志隐》。轼览之，因命
作《孔子弟子别传》。有《斜川集》二十卷。

《苏辙传》：“辙与兄同登进士，授商州军事推官。时父洵
被命修礼书，辙请养亲京师，元祐元年，为右司谏。司
马光以安石私设《诗》《书》新义，考试天下士，欲改科举，
别为新格。辙言进士来年秋试，日月无几，而议不时
决。诗赋虽小技，比次声律，用功不浅。至于治经，诵读
讲究，尤不轻易。要之来年皆可施行。乞来年科场一”
切如旧，惟经义兼取注疏及诸家论议，或出己见，不
专用王氏学，光不能从。历翰林学士，权吏部尚书。使
契丹，馆客者侍读学士王师儒能诵洵、轼之文及辙
《伏苓赋》，恨不得见全集。历大中大夫，致仕，号“颖滨遗
老。”自作传万馀言。所著《诗传》《春秋传》《古史》《老子解》《栾
城文集》，并行于世。

《吕大钧传》：“大钧字和叔，从张载学，能守其师说而践
履之。居父丧，衰麻葬祭，一本于礼，后乃行于冠婚膳
饮庆吊之间，节文灿然可观，关中化之。尤喜讲明井
田兵制，谓治道必自此始。悉撰次为图籍，可见于用。
虽皆本于载，而能自信力行，载每叹其勇不可及。
弟大临，字与叔，学于程颐，与谢良佐、游酢、杨时在程
门”号“四先生。”通《六经》，尤邃于《礼》。每欲掇习三代遗文，
旧制令可行，不为空言，以拂世骇俗。

《刘挚传》：“挚字莘老，东光人，嘉祐中甲科，历侍御史。时
蔡确、章惇在政，地与司马光不相能。挚因久旱上言：
‘《洪范》庶征肃，时雨。若五行传政缓，则冬旱。比日日青
无光，风霾昏曀，上天警告，皆非小变。愿进忠良，以答天戒’。初，神宗更新学制，有司约束烦密，挚上疏曰：‘学
校为育材首善之地，教化所从出，非行法之所。有司
造为法，禁上下疑贰，博士诸生禁不相见，教谕无所
施，质问无所从，月巡所隶之斋而已。斋舍既不一，随
经分隶，则又《易》博士兼巡礼斋，《诗》博士兼巡书斋，不
交一言而退，以防私请，以杜贿赂。学校如此，岂先帝
造士之意哉’？”又请杂用经义诗赋取士，复贤良方正
科。挚嗜书，自幼至老未尝释卷。家藏书多自雠校，得
善本，或手抄录，孜孜无倦。少好《礼》学，其究《三礼》，视诸
经尤粹。晚好《春秋》，考诸儒异同，辨其得失，通圣人经
意为多。

《苏颂传》：“颂字子容，泉州南安人。第进士，历集贤校理，
编定书籍。在馆九年，判尚书吏部。因陛对，神宗谓颂
曰：‘欲修一书，非卿不可。契丹通好八十馀年，盟誓聘
使，礼币仪式，皆无所考据，但患修书者迁延不早成
耳。然以卿度，此书何时可就’？颂曰：‘须一二年’。”曰：“‘果然，
非卿不能如是之敏也’。及书成，帝读序引，喜曰：‘正类
序卦之文’”，赐名《鲁卫信录》。元祐初，进侍读，奏：“国朝典
章，沿袭唐旧，乞诏史官采新、旧《唐书》中君臣所行，日
进数事，以备圣览。”遂诏经筵官遇非讲读日，进汉、唐
故事二条。颂每进可为规戒，有补时事者，必述己意，
反复言之。历太子太保。颂器局闳远，自书契以来，经
史九流百家之说，至于图纬、律吕、星官筭法、“《山经》《本
草》”无所不通。尤明典故，喜为人言，亹亹不绝。朝廷有
所制作，必就而正焉。

《赵瞻传》：“瞻字大观，举进士第，知威州。瞻以威险难守，
不若合之建郡于文川，条著其详，为《西山别录》。后熙
宁中，朝廷经理西南，就瞻取其书考焉。历同知枢密
院事。著《春秋论》二十卷，《史记抵牾论》五卷，《唐春秋》五
十卷，奏议十卷，文集二十卷，《西山别录》一卷。”

《梁焘传》：“焘字况之，郓州须城人。举进士，编校秘阁书
籍，迁集贤校理。”

王岩叟，字彦霖，大名清平人。仁宗患词赋致经术不
明，初置明经科。岩叟十八乡与省试、廷对皆第一。以
起居舍人侍迩英讲进读宝训，司马康讲《洪范》至“乂
用三德”，哲宗曰：“止此三德，为更有德”盖哲宗自临御，
渊默不言，岩叟喜闻之，因欲讽谏，退而上疏曰：“三者
足以尽天下之要，在陛下力行何如耳。”岩叟日侍讲，
奏曰：“陛下退朝无事，不知何以消日？”哲宗曰：“看文字。”
对曰：“陛下以读书为乐，天下幸甚。圣贤之学，非造次
可成，须在积累，积累之要，在专与勤。屏绝他好，始可
谓之专，久而不倦，始可谓之勤。愿陛下特留圣意。”哲
宗然之。元祐六年，拜枢密直学士、签书院事。哲宗方
选后，太皇太后曰：“今得狄谘女，年命”似便，岩叟进曰：
“按《礼经·问名篇》，女家答曰：‘臣女夫妇所生。及外民官
讳。不识。今者狄氏将何辞以进’？”议遂寝。选后既定，岩
叟取历代后事可为法者，类为中宫懿范上之。有《易》
《诗》《春秋传》行于世。

《孙永传》：“永字曼叔，为诸王府侍读。神宗为颍王，出《新
录》《韩非子》𢌿宫僚雠定，永曰：‘非险薄刻核，其书背六
经之旨，愿毋留意’。王曰：‘广藏书之数耳，非所好也’。”
《许将传》：“将字冲元，福州闽人，举进士第一，欧阳修读
其赋，谓曰：‘君词气似沂公，未可量也’。当试馆职，辞曰：
‘起家为官，本代耕耳，愿以守选馀日读所未见书’。”神
宗召对，除集贤校理，同知礼院，编修《中书条例》。
《陆佃传》：“佃字农师，越州山阴人。居贫苦学，夜无灯，映
月光读书。过金陵，受经于王安石，补国子监直讲。安
石以佃不附己，专付之经术，不复咨以政。同王子韶
修定《说文》，入见，神宗问大丧袭衮，佃考礼以对。神宗
悦，用为详定郊庙礼文官。每有所议，神宗辄”曰：“自王、
郑以来，言礼未有如佃者。”加集贤校理、崇政殿说书。
进讲《周官》，神宗称善，始命先一夕进槁。同修起居注。
迁吏部侍郎，以修撰《神宗实录》徙礼部。数与史官范
祖禹、黄庭坚争辨，大要多是安石为之晦隐。庭坚曰：
“如公言，盖佞史也。”佃曰：“尽用君意，岂非谤书乎？”改龙
图阁待制、知颍州。《实录》成，加直学士。绍圣初，治《实录》
罪，坐落职。徽宗即位，召为礼部侍郎。佃著书二百四
十二卷，于礼家名数之说尤精，如《埤雅》《礼象》《春秋后
传》皆传于世。

《孙觉传》：“觉字莘老，高邮人。甫冠，从胡瑗受学。瑗之弟
子千数，别其老成者为经社，觉年最少，俨然居其间，
众皆推服。登进士第。嘉祐中，择名士编校昭文书籍，
觉首预选，进馆阁校勘，历龙图阁学士。有文集、奏议
六十卷，《春秋传》十五卷。”

《李常传》：“常字公择，南康建昌人。少读书庐山白石僧
舍，既擢第，留所抄书九十卷，名舍曰李氏山房。历右
正言、知谏院。安石立新法，常疏言均输青苗，敛散取
息，傅会经义，人且大骇，何异王莽猥析《周官》片言，以
流毒天下。”有文集、奏议六十卷、《诗传》十卷，《元祐会计
录》三十卷。

《孔文仲传》：“文仲字经父，临江新喻人。少刻苦问学，号博洽。举进士，考官吕夏卿称其文势似荀卿、扬雄。白
主司擢第一，得国子直讲。学者方用王氏经义进取，
文仲不习其书，换为三班主簿。元祐初，召为秘书省
校书郎，与弟武仲、平仲，号三孔。有文集五十卷。
武仲字常父，中甲科，历秘书省正字，校书国子司业。
尝论”科举之弊，诋王氏学，请复诗赋取士。又欲罢大
义，而益以诸经策，御试仍用三题。历宝文阁待制。所
著《诗》《书》《论语》《金华讲议》、内外制、杂文共百馀卷。
平仲，字义甫。登进士第，历金部郎中，长史学，工文词，
著《续世说释解》《稗诗戏》诸书传于世。

《鲜于侁传》：“侁字子骏，阆州人。力学举进士，除集贤殿
修撰，历待制。侁刻意经术，著《诗传》《易断》，为范镇、孙甫
推许。孙复与论《春秋》，谓今学者不能如之。诗平澹渊
粹，尤长于《楚辞》。苏轼读《九诵》，谓近屈原、宋玉，自以为
不可及也。”

《顾临传》：“临字子敦，会稽人。通经学，长于训诂。皇祐中
举说书科，为国子监直讲，迁馆阁校勘，历龙图阁学
士。”

《陈瓘传》：“瓘字莹中，南剑州沙县人。少好读书，不喜为
进取，学一出中甲科，为太学博士。蔡卞党薛昂议毁
《资治通鉴》，瓘因策士题引神宗所制序文以问昂，自
意沮，迁秘书省校书郎。绍述之说盛瓘奏哲宗言尧
舜禹皆以若稽古为训，若者，顺而行之，稽古考其当
否，必使合于民情，所以成帝王之治。天子之孝与士
大夫之孝不同。”帝反复究问，意感悦。权给事中。瓘尝
著《尊尧集》，谓：“绍圣史官专据王安石《日录》改修神宗
史，变乱是非，不可传信，深明诬妄，以正君臣之义。”张
商英为相，取其书，既上而商英罢，瓘徙台州。宰相命
凶人石悈知州事，执至庭，大陈，狱具，将胁以死。瓘揣
知其意，大呼曰：“今日之事，岂被制旨耶？”悈失措，始告
曰：“朝廷令取《尊尧集》尔。”瓘曰：“然则何用许，使君知尊
尧所以立名乎？盖以神考为尧，主上为舜，助舜尊尧，
何得为罪？时相学术浅短，为人所愚，君所得几何，乃
亦不畏公议，干犯名分乎？”悈惭使退，终不能害。宣和
六年，卒。瓘通《易》，数言国家大事，后多验。绍兴二十六
年，高宗谓辅臣曰：“陈瓘昔为谏官，甚有谠议。近览所
著《尊尧集》，明君臣之大分，合于《易》天尊地卑及《春秋》
尊王之法。王安石号通经术，而其言乃谓道德隆骏
者，天子当北面而问焉，其背经悖理甚矣。瓘宜特赐
谥以表之，谥曰忠肃。”

《陈次升传》：次升字当时，兴化仙游人。入太学时，学官
始得王安石《字说》，招诸生训之。次升作而曰：“丞相岂
秦学耶？美商鞅之能行仁政，而为李斯解事，非秦学
而何？”坐屏斥。既而第进士，历宝文阁待制。

《陈师锡传》：“师锡字伯备，建州建阳人。为监察御史，时
诏进士习律，师锡言：陛下方大阐学校，用经术训迪
士类，不应以刑名之学乱之。出知宿迁县，苏轼荐为
秘书省校书郎。徽宗立，拜殿中侍御史，诏索秘阁图
画，师锡言：六经载道，诸子言理。历代延籍，祖宗图画，
天人之蕴，性命之妙，治乱安危之机，善恶邪正之辨”
在焉。望留意于此，以唐山水图代《无逸》为监。

《彭汝砺传》：“汝砺字器资，饶州鄱阳人。治平二年进士
第一，王安石见其诗义，补国子直讲。历权吏部尚书。
读书为文，志于大者。所著《易》义、诗义、文凡五十卷。
常安民字希古，卭州人。年十四入太学，有俊名。熙宁
以经义取士，学者翕然宗王氏，安民独不为变。登进
士，神宗爱其策，将魁多士，执政谓其不熟经学，列之
第”十。历监察御史。

《吴时传》：“时字伸道，卭州人。中甲科，提举永兴军路学，
历辟雍司业。时敏于为文，未尝属槁，落笔已就，两学
目之曰‘立地书厨’。”

《王涣之传》：“涣之字彦舟，未冠擢上第。元祐中为太学
博士，校对黄本秘书，通判卫州，入编修《两朝鲁卫信
录》，历宝文阁直学士。”

《朱服传》：“服字行中，湖州乌程人，熙宁甲科，充修撰经
义局检讨。”

《颜复传》：“‘复字长道，鲁人。元祐初，为太常博士。建言士
民礼制不立，下无矜式，请令礼官荟萃古今典范为
五礼书’。又请考正祀典，凡谶纬曲学、污条陋制、道流
醮谢、术家厌胜之法，一切芟去。俾大小群祀尽合圣
人之经，为后世法。”进侍讲，请择经行之儒，补诸县教
官。

《龚鼎臣传》：“鼎臣字辅之，郓之须城人。嘉祐元年进士，
知渠州，召入编校史馆书籍，擢起居舍人。”

《郑穆传》：“穆字闳中，福州候官人。性好学，读书至忘栉
沐。登第为国子直讲，除编校集贤院书籍。岁满，为馆
阁校勘。元祐初，拜国子祭酒。每讲益无间寒暑。诸生
皆尊其经术，服其教训。”

《乔执中传》。“执中字希圣，高邮人。入太学，补《五经》讲书。
历宝文阁待制，知郓州。”

《张汝明传》：“汝明字舜文，庐陵人，居真州。少嗜学，刻意为文。登进士，历殿中侍御史。汝明学精微，研象数，贯
穿经史百家。所著书不蹈袭前人语，有《易索书》《张子
卮言》《大究经》，传于世。”
《张商英传》：“商英兄唐英，字次功，少次苦读书，至经岁
不知肉味。及进士第，翰林学士孙抃得其正议五十
篇，以为马周、魏元忠不足多。神”宗即位，擢殿中侍御
史。帝方厉精图治，急于用人。唐英言：“知江宁府王安
石经术道德，宜在陛下左右。”唐英有史材，尝著《仁宗
政要》《宋名臣传》《蜀梼杌》行于世。

《薛昂传》：“昂，杭州人。登进士，历大司成。昂寡学术，士子
有用《史记》《汉书》语，辄黜之。尝请罢史学，哲宗斥为俗
佞。昂主王氏学。”

《龚原传》：“原字深之，处州遂昌人。少与陆佃同师王安
石，进士高第，绍圣初，拜国子司业，进给事中。朝论谓
帝为哲宗服，当循开宝故事，为齐哀期。原曰：‘三年之
丧，自天子达于庶人，一也’。主议者斥其妄，黜知南康
军，改寿州。俄用三年之制，乃复修撰。历宝文阁待制。
为司业时，请以安石所撰《字说》《洪范传》及子雱《论语》”、
《孟子义》。刊板传学者。故一时学校举子之文。靡然从
之。其敝自原始。

《崔公度传》：“公度字伯易，高邮人。口吃不能剧谈，而《内
经》敏，书一阅即不忘。用父任补三班差使，非其好也，
益闭户读书。历直龙图阁。”

《蒲卣传》：“卣字君锡，阆州人。母任知书，里中号任五经。”
卣幼以开敏闻，中进士第，累官中大夫。

《陆蕴传》：“蕴字敦信，福州候官人。登进士第，为太学《春
秋》博士。经废员省，改国朝会要所检阅文字。”

《汪澥传》：澥字仲容，宣州旌德人。少从胡瑗学《易》，又学
于王安石，著《三经义传》。澥与其议，又首传其说。
《上官均传》：均字彦衡，邵武人，熙宁进士。元祐中为监
察御史，议者请兼用诗赋取士，宰相遂欲废经义。均
言：“经术以理为主，而所根者本也。诗赋以文为工，而
所逐者末也。今不计本末，而欲袭诗赋之敝，未见其
为得也。”

《杨畏传》：“畏字子安，幼孤好学，擢进士，调主簿，不之官，
刻志经术，以所著书谒王安石，为运州教授。自是尊
安石之学，以为得圣人之意。畏颇为纵横，学有才辨
而多捭阖，究为缙绅祸云。”

《董必传》：“必字子彊，宣州南陵人。尝谒王安石于金陵，
咨质诸经疑义，为安石称许。”

《蔡居厚传》：“居厚字宽夫，第进士，累官右正言。疏言学
官书局，皆为要涂，宜公选实学之士，无使庸常之徒
得以幸进。”

《谭世𪟝传》：世𪟝字彦成，长沙人。第进士，教授郴州。时
王氏学盛行，世𪟝雅不喜，或问之曰：“说多而屡变，无
不易之论也。”置其书不观，除秘书正字。时蔡京子攸
领书局，同舍郎多翕附以取贵仕。世𪟝独坐直庐，翻
书竟日。

《程振传》：“振字伯起，乐平人。为太常博士，提举京东西
路学事。请立庙于邹，祀孟轲，以公孙丑、万章、乐正克
等配食。从之。历太子舍人。初，宣和崇道家之说，振侍
东宫，从容言：孔子以鸱鸮之诗为知道，不过曰：‘迨天
之未阴雨，绸缪牖户’。老子亦云：‘为之于未有，治之于
未乱’。今不固根本于无事之时，而事目前，区区非二
圣人意。”他日太子为徽宗道之。徽宗悟。

《李纲传》：“纲字伯纪，邵武人，居无锡。政和进士。绍兴二
年除观文殿学士，赠少师。纲著《易传》内篇十卷、外篇
十二卷、《论语详说》十卷，文章歌诗奏议百馀卷。又有
《靖康传信录》《奉迎录》《建炎时政记》《建炎进退志》《建炎
制诏表札集》《宣抚荆广记》《制置江右录》。”

《赵鼎传》：鼎字元镇，闻喜人。生四岁而孤，母樊教之通
经史百家之书。登崇宁五年进士，历左仆射，知枢密
院事。有拟奏表疏杂诗文二百馀篇，号《得全集》，行于
世。

《张浚传》：“浚字德远，汉州绵竹人。中进士第，历尚书右
仆射。进《中原备览》四十一篇。高宗嘉叹，置之坐隅。浚
学邃于《易》，有《易解》及杂说十卷，《书》《诗》《礼》《春秋》《中庸》亦
各有解。文集十卷，奏议二十卷。”

《李光传》：孟传，字文授，光幼子。以朝请大夫直宝谟阁
致仕，年八十。有《磐溪诗》二十卷、《文槁》三十卷，《宏辞类
槁》十卷，《左氏说》十卷，《读史》十卷，《杂志》十卷。　《李孟传
传》：孟传，年八十四，有《磐溪集》《宏词类槁》《左氏说》《读史》
《杂记》《记善》《记异》等书行世。〈按李孟传既附光传不应又有本传且小有互异此

《宋史》未暇详审，亦不自知其重出耳。

《韩世忠传》：“子彦直，字子温。六岁从世忠入见，高宗命
作大字，即跪书‘皇帝万岁’四字。帝喜，赐金器笔研监
书。历显谟阁学士。尝摭宋朝事分为类目，名《水心镜》，
为书百六十七卷。尤袤取是书以进，光宗览之称善。”
《岳飞传》：“飞字鹏举，相州汤阴人。家贫力学，尤好《左氏
春秋》、孙吴兵法。历枢密副使，授两镇节。好贤礼士，览”
经史，雅歌投壶，恂恂如书生。飞下狱，桧令亲党王会搜其家，得御札数箧，束之左藏南库。飞子霖请于孝
宗还之。霖子珂，以淮西十五御札辨验汇次，凡出师
应援之先后皆可考。嘉定间，为《龥天辨诬集》五卷、《天
定录》二卷，上之。

《宇文虚中传》：“虚中字叔通，华阳人，大观进士，建炎二
年，诏求使绝域者，虚中应诏为祈请使，明年遣还。虚
中曰：‘奉命祈请二帝，二帝未还，虚中不可归。金人加
以官爵，号为国师贵人。达官不平，告虚中谋反，乃罗
织虚中家图书，为反具。虚中曰：‘死自吾分。至于图籍，
南来士大夫家家有之。高士谈图书，尤多于我家，岂
亦谋反耶’’？”乃并杀士，谈天为之昼晦。有文集行于世。
《朱弁传》：“弁字少章，婺源人。少颖悟，读书日数千言。建
炎初，遣使问安两宫，有《聘游集》四十二卷，《书解》十卷，
《曲洧旧闻》三卷，《续骫骳说》一卷，《杂书》一卷，《风月堂诗
话》三卷。”

《洪皓传》：“皓字光弼，番易人，政和进士，出使留北中十
五年，得生还。秦桧谓皓子适曰：‘尊公信忠义，得上眷。
但官职如读书，速则易，终而无味，须如黄钟大吕乃
可。皓在北庭，为金人所敬，所著诗文，争钞诵求锓梓。
皓博学强记，有文集五十卷及《帝王通要》《姓氏指南》
《松漠纪闻》《金国文具录》等书’。”

迈字景卢，皓季子也。幼读书，日数千言，一过目辄不
忘。博极载籍，虽稗官虞初、释老傍行，靡不涉猎。绍兴
十五年中第，以端明殿学士致仕。迈以博洽受知孝
宗，考阅典故，渔猎经史，极鬼神事物之变。手书《资治
通鉴》凡三。有《容斋五笔》《夷坚志》行于世。其他著述尤
多，所修《钦宗纪》，多本之孙觌附耿南仲恶李纲所纪
多失实，故朱熹举《王允之论》，言“佞臣不可使执笔，以
为不当取觌所纪”云。

《张九成传》：“九成字子韶，开封人。居钱塘，从杨时学，研
思经学，多有训解。然与学佛者游，故议论多偏。”
《张守传》：“守字子固，晋陵人。家贫无书，从人假借，过目
辄不忘。登崇宁进士，除详定《九域图志》编修官。”
《吕本中传》：“本中字居仁，祖希哲，师程颢，从杨时、游酢、
尹焞游。三家或有疑异，未尝苟同，学者称东莱先生。
赐谥文清。”有诗二十卷、《春秋解》一十卷、《童蒙训》三卷、
《师友渊源录》五卷，行于世。

《王庠传》：“庠字周彦，荥州人。年十三，居父丧，哀愤深切，
谓弟序曰：‘父以直道见挤，母期我兄弟成立，赠复父
官，相与勉之，遂闭户穷经史百家书传注之学’。”
《刘玨传》：“玨字希范，湖州长兴人。登进士，历端明殿学
士。有《吴兴集》二十卷，《集议》五卷、《两汉蒙求》十卷。”
《陈公辅传》：“公辅字国佐，临海人。绍兴六年，为吏部员
外郎，疏言‘今日之祸，实由公卿大夫无气节忠义，不
能维持天下国家，岂非王安石学术坏之耶？议者谓
安石政事虽不善，学术尚可取。臣谓安石学术之不
善，尤甚于政事。政事害人才，学术害人心，《三经字说》
诋诬圣人，破碎大道，非一端也。《春秋》正名，定分褒贬，
俾乱臣贼子惧安石，使学者不治。《春秋》《史》《汉》载成败
安危存亡理乱，为圣君贤相忠臣义士之龟鉴’。”安石
使学者不读《史》《汉》，王莽之篡，扬雄不能死，又仕之，更
为《剧秦美新》之文。安石乃曰：“雄之仕，合于孔子无可
无不可之义。”五季之乱，冯道仕，四姓八君。安石乃曰：
“道在五代时，最善避难以存身。”使公卿大夫皆师安
石之言，宜其无气节忠义也。公辅有《文集》二十卷、《奏
议》十二卷，行于世。

《王次翁传》：“次翁字庆曾，济南人。入太学，贫甚，夜持书
就旁舍借灯读之。”

《范如圭传》：“如圭字伯逵，建阳人。少从舅氏胡安国受
《春秋》。登第，迁校书郎，兼史馆校勘。金使来无所于馆，
将虚秘书省处之。如圭见宰相赵鼎曰：‘秘府谟训所
藏，可使仇敌居之乎’？鼎竦然，为改馆。时宗藩并建，储
位未定，如圭独深忧之，掇至和、嘉祐间名臣章疏凡
三十六篇，合为一书，囊封以献。帝悟，谓辅臣曰：‘如圭
可谓忠矣’。有集十卷，皆书疏议论之语，藏于家。”
《赵逵传》：“逵字庄叔，秦人，徙蜀，家资州。逵读书数行俱
下，尤好聚古书，考历代兴衰治乱之迹，与当代名人
钜公出处大节，根穷底究，尚友其人。绍兴时，对策论
君臣父子之情甚切，擢第一，时桧意有所属，而逵对
独当帝意，桧不悦，除校书郎。逵单车赴阙”，征税者希
桧意，搜行橐皆书籍，才数金而已。

《孙道夫传》：“道夫字太冲，眉州丹棱人。居官一意为民，
不可干以私。仕宦三十年，俸给多置书籍。”

《曾几传》：“几字吉甫，赣州人，徙河南。诏修《神宗宝训》，书
成奏荐，帝称善。有《经说》二十卷，文集三十卷。”

《勾涛传》：“涛字景山，成都新繁人。登崇宁二年进士，八
年除史馆修撰，重修《哲宗实录》成，进一秩，就馆赐宴，
复修《徽宗实录》。有文集十卷，《西掖制书》十卷，奏议十
卷。”

《李弥逊传》：“弥逊，字似之，吴县人。登第，除国朝会要所
检阅文字，特迁校书郎，编修大典，校阅，历徽猷阁直学士。有奏议三卷，外制一卷，议古三卷、诗十卷。”
《陈俊卿传》：“俊卿字应求，兴化人，登进士，孝宗时为普
安郡王，除王府教授，讲经辄寓规戒。王好鞠戏，因诵
韩愈《谏张建封书》以讽。王敬纳之，有集二十卷。”
《虞允文传》：“允文字彬甫，仁寿人。六岁诵九经。早以文
学致身台阁，出入将相垂二十年，孜孜忠勤无二。尝
注《唐书》《五代史》，藏于家。有诗文十卷，《经筵春秋讲义》
三卷，奏议二十二卷，内外制十五卷，行于世。”

《辛次膺传》：“次膺，莱州人。豋进士，历右正言。韩世忠男
直秘阁，次膺奏曰：‘攻城战野，世忠功也，其子何与？石
渠上观，图书府也，武功何与？幸门一启，援例者众’。”
《施师点传》：师点字圣与，上饶人。十岁通六经，十二能
文，仕至资政殿大学士。尝谓诸子曰：“吾生平仕宦，任
其升沉，初未尝容心其间，不枉道附丽，独人主知之，
遂至显用。夫人穷达有命，不在巧图，惟忠孝乃吾事
也。”有《奏议》七卷，《制槁》八卷，《东京讲议》五卷，《易说》四卷，
《史职》五卷，《文集》八卷。

《金安节传》：“安节字彦亨，休宁人。资颖悟，日记千言，博
洽经史，尤精于《易》。宣和六年进士，以敷文阁学士致
仕。中兴以来，全名高节，鲜有其比。卒赠少保。有文集
三十卷，奏议表疏、《周易解》。”

《王刚中传》：“刚中字时亨，乐平人。博览强记，绍兴进士，
孝宗时历资政殿大学士。无他嗜好，公退惟读书著
文为乐。有《易说》《春秋通义》《仙源圣纪》《经史辨》《汉唐史
要览》《天人修应录》《东溪集》《应斋笔录》，凡百馀卷。”
《汪应辰传》：“应辰字圣锡，玉山人。五岁知读书，家贫无
膏油，每拾薪苏以继晷。从人借书，一经目不忘。”
《李焘传》：“焘字仁甫，唐宗室曹王之后也。焘甫冠著反
正议十四篇，皆救时大务。绍兴八年，擢进士。耻读王
氏书，独博极载籍，搜罗百氏，慨然以史自任。本朝典
故，尤悉力研核。仿司马光《资治通鉴》例，断自建隆，迄
于建康。为编年一书，名曰《长编》。浩大未毕，仍效光体，
为百官公卿表。史官以闻，诏给札来上。乾道三”年，除
礼部郎中。言：“中兴祭礼未备，请以《开宝通礼》《嘉祐因
革礼》《政和新仪》令太常寺参校同异，修成祭法。”四年，
上《续通鉴长编》，自建隆至治平，凡一百八卷。五年，迁
秘书少监，除直显谟阁。淳熙改元，进秘书阁修撰。四
年，驾幸太学，以执经特转一官，除敷文阁待制。七年，
《长编全书》成，上之，诏藏秘阁。上谓其书无愧司马迁。
焘尝举汉石渠、白虎故事，请上称制，临决，又请冠序，
上许之，竟不克就。进敷文阁学士兼侍讲、同修国史。
卒，年七十。上闻嗟悼，赠光禄大夫。他日谓宇文价曰：
“‘朕尝许焘大书《续资治通鉴长编》’七字，且用神宗赐
司马光故事，为序冠篇，不谓其止此。”焘早著书，桧尚
当路，桧死，始闻于朝。平生生死文字间，《长编》一书，用
力四十年，叶适以为春秋以后才有此书。有《易学》五
卷，《春秋学》十卷，《五经传授》《尚书百篇图》《大传》《杂说》各
一卷，《文集》五十卷，《奏议》三十卷，《四朝史槁》五十卷，《通
论》十卷，《南北攻守录》三十卷，《七十二候图》《陶潜新传》
并《诗谱》各三卷，《历代宰相年表》《唐宰相谱》《江左方镇
年表》《晋司马氏本支》《齐梁本支》《王谢世表》《五代将帅
年表》，合为四十一卷。谥文简，累赠太师温国公。
《尤袤传》：“袤字延之，无锡人。绍兴十八年擢第，注江阴
学官，需次七年，为读书计。虞允文以史事过三馆，问
谁可为秘书丞者，佥以袤对，亟授之。张栻曰：‘真秘书
也’。”有《遂初小槁》六十卷，《内外制》三十卷。

《袁枢传》：“枢字机仲，建安人。幼力学，为严州教授。喜诵
司马光《资治通鉴》，苦其浩博，乃区别其事而贯通之，
号《通鉴纪事本末》。参知政事龚茂良得其书，奏于上，
孝宗读而嘉叹，以赐东宫及分赐江上诸帅，且令熟
读，曰：‘治道尽在是矣’。历国史院编修官，分修国史。时
相赵雄总史事，见之叹曰：‘无愧良史’。宁宗豋位，擢右”
文殿修撰，作《易传解义》《辨异》《童子问》等书，藏于家。
《刘仪凤传》：仪凤，字韶美，普州人，绍兴进士，历兵部侍
郎兼侍讲。在朝十年，奉入半以储书，凡万馀卷，国史
录无遗者。御史张之纲论仪凤录四库书本，以传私
室，遂斥归蜀。

《李衡传》：“衡字彦平，江都人。幼善博诵。登进士，除秘阁
修撰。后定居昆山，聚书逾万卷，号曰乐庵。”

《刘章传》：“章字文孺，龙游人。少警异，日诵数千言。通《小
戴礼》。廷对第一，历礼部侍郎。奏禁淫祀，仍于三朝史
中删去道释《符瑞志》，以为非春秋法。拜端明学士。”
《周必大传》：“必大字子充，一字洪道，第进士。孝宗践位，
除起居郎。上初御经筵，必大奏：经筵非为分章析句，
欲从容访问，裨圣德，究治体。先是，左右史久不除，并
记”注壅积，必大请言动必书，兼修月进。迺命必大兼
编类圣政所详定官。侍经筵，历少傅。自号“平园老叟。”
著书八十一种，有《平园集》三百卷。

《赵汝愚传》：“汝愚字子直，擢进士第一，历右丞相。学务
有用，常以司马光、富弼、韩琦、范仲淹自期，凡所闻于

三百卷。”

《彭龟年传》：龟年字千寿，临江军清江人。七岁而孤，颖
异读书能解大义。及长，得程氏《易》，读之至忘寝食。从
朱熹张栻质疑而学益明。登进士，迁中书舍人。宁宗
尝谓：退朝无事，恐自怠惰，非多读书不可。龟年奏：“人
君之学与诸生异，惟能虚心受谏，迁善改过，乃圣学
中第一事，岂在多哉。”以待制宝谟阁致仕，于关洛书
益加涵濡，扁所居曰“止堂”，著《止堂训蒙》。所著书有《经
解》《祭仪》《正致录》、奏议、外制。

《黄裳传》：裳字文叔，普城人。登进士，累迁嘉王府翊善，
讲《春秋》，王益向学。他日，王过重华宫，寿皇问所读书，
王举以对。寿皇曰：“数不太多乎？”王曰：“讲官训说明白，
忱心乐之，不知其多也。”寿皇曰：“黄翊善至诚，所讲须
谛听之。”裳制浑天仪、舆地图，欲王观象则知进学，如
天运之不息，披图则思祖宗境土。后又以王所讲三
经为诗三章以进。王喜，为置酒，手书其诗以赐之。王
尝侍宴宫中，从容为光祖诵《酒诰》，曰：“此黄翊善所教
也。”光宗诏劳裳，裳曰：“臣不及朱熹。熹学问四十年，若
召寘府寮，必有裨益。”光宗嘉纳。裳每劝讲，必援古证
今，即事明理。凡可以开道王心者，无不言也。宁宗即
位，改礼部尚书。裳每讲读，随事纳忠。耻一书不读一
物，不知有王府《春秋讲义》及《兼山集论》天人之理，性
命之源，皆足以发明伊洛之旨。

《罗点传》：“点字春伯，崇仁人，豋进士。宁宗时，皇孙封英
国公，点兼教授，入讲至晡不辍。左右请少憩，点曰：‘国
公务学，奈何止之？摭古事劝戒，为《鉴古录》以进’。”
《黄度传》：“度字文叔，新昌人。好学读书，隆兴进士，历焕
章阁学士。志在经世，而以学为本。作《诗》《书》《周礼说》。著
《史通》，抑僭窃，存大分，别为编年，不用前史法。至于天
文、地”理、井田、兵法，即近验远，无迂陋牵合之病。又有
《艺祖宪监》《仁皇从谏录》《屯田便宜》《历代边防》行世。
《周南传》。南字南仲，平江人，从叶适讲学，两为馆职，敝
衣恶食，挟书忘昼夜，曰：“此所以遗吾老也。”

《詹体仁传》：“体仁字元善，浦城人。隆兴进士，直龙图阁。
罢，退居霅川，日以经史自娱，人莫窥其际。颖迈特立，
博极群书。少从朱熹学，以存诚慎独为主。”

《林栗传》：“栗字黄中，福清人，绍兴进士，历庆王府直讲。
有旨令二王招延讲读官议论时政，期尽规益。栗疏
言：古者教世子，与吾祖宗之所以辅导太子，诸王惟
以讲经读史为事，他无预焉。若议论时政，是对子议
父，古人谓之无礼。”〈按栗尝疏劾朱子道学即此疏亦谬讲读之设原为规益若谓他无

预焉则徒以《呫毕》为事，岂圣王设官之意哉。

《王质传》：“质字景文，郓州人，徙兴国。博通经史，善属文，
与九江王阮齐名。阮每云：听景文论古，如读郦道元
《水经》，名川支川，贯穿周匝，无有间断，咳唾皆成珠玑。
著论五十篇，言历代君臣治乱，谓之朴论。”

《陆游传》：“游字务观，山阴人。除敕令所删定官。中贵人
市珍玩以进，游奏陛下以损名斋自经籍翰墨外，屏
而不御，小臣私买珍玩，亏损圣德，乞严行禁绝。”
《薛叔似传》：叔似字象先，河东人，徙永嘉，历端明殿学
士。雅慕朱熹，穷道德性命之旨，谈天文地理锺律象
数之学，有槁二十卷。

《李璧传》：“璧字季章，焘子。登进士，除端明殿学士。嗜学
如饥渴，群经百氏，搜括靡遗，于典章制度尤综练。所
著有《清尘录》三卷、《中兴战功录》三卷，《中兴奏议》若干
卷，《内外制》二十卷，《援毫录》八十卷，《临汝闲书》百五十
卷。”

《李蘩传》：“蘩字清叔，晋原人。第进士，历太府少卿。讲学
临政，皆有源委。所著书十八种，《桃溪集》一百卷。”
《高登传》：“登字彦先，漳浦人。绍兴二年廷对，极意尽言，
有司恶其直，授富川主簿。宪董弅闻其名，复命兼贺
州学事。满秩，士民丐留不获，相率馈钱五十万，不告
姓名，白于守曰：‘高君贫无以养，愿太守劝其咸受，登
辞之不可，复无所归，请置于学，买书以谢士民’。”
《刘爚传》：爚字晦伯，与弟韬仲受学于朱熹吕祖谦，干
道八年举进士，终太子右庶子，仍兼左谕德。每讲读
至经史所陈声色嗜欲之戒，辄恳切再三敷陈之。进
读诗之说，詹事戴溪读之，为之吐舌。所著有《奏议》《史
槁》《经筵故事》《东宫诗解》《礼记解》《讲堂故事》。《云庄外槁
徐邦宪传》：‘邦宪，字文子，婺州义乌人。幼颖悟，从陈傅
良究名物义理，以通史传百家之书。试礼部第一，为
秘书郎，以宝谟阁待制致仕’。

《袁甫传》：甫字广征，嘉定七年进士第一，历秘书少监，
入见，甫奏《无逸》之义，言知农夫稼穑之艰难，自然逸
欲之念不起，乞力守更化以来求贤如不及之初意。
迁崇政殿说书，读《资治通鉴》。至汉高祖入关，辞秦民
牛酒，因奏今日无以予人，反横科之，其心喜乎怒乎？
本朝立国以仁，陛下以为此举仁乎否乎？”帝为恻然。
有《孝经说》《孟子解》《后省封驳》《信安志》《江东荒政录》《防
拓录》《乐事录》及文集行世《洪咨夔传》：“咨夔字舜俞，嘉定进士，历端明殿学士，有
《两汉诏令揽抄》《春秋说》、外内制、奏议、诗文行世。”
《杨简传》：“简字敬仲，慈溪人，乾道五年举进士，以宝谟
阁学士致仕。所著有《甲槁乙槁冠记》《昏记》《丧礼家记》
《家祭记》《释菜礼记》《石鱼家记》，又有《已易》《启蔽》等书。其
论治务最急者，曰：“取《周礼》及古书会议，熟讲其可行
于今者行之。”又曰：“修书以削邪说。”

简门人钱时，幼奇伟不群，读书不为世儒之习。丞相
乔行简知其贤，特荐之朝，诏守臣以所著书来上。其
书有“《周易释传》《尚书演义》《学诗管见》《春秋大旨》《四书
管见》《两汉笔记》《蜀阜集》《冠昏记》《百行冠冕集》。”

《吴昌裔传》：“昌裔字季永，中江人。蚤孤，与兄泳痛自植
立，不肯逐时好，得程颐、张载、朱熹诸书，研绎不倦。嘉
定七年，举进士，调眉州教授。眉士故尚苏轼学，昌裔
取诸经为之讲说。祠周敦颐及颢、颐、载熹，揭白鹿洞
学规，仿潭州释奠仪，簿正祭器，士习丕变。尝辑至和、
绍兴诸臣奏议本末，名《储鉴》。”又“《会粹》周、汉以至宋蜀”
道得失，兴师取财之所名《蜀鉴》，有奏议、《四书讲义》、乡
约口义、诸老记闻、容台议礼，文集行于世。

《汪纲传》。“纲字仲举，黟县人。历宝谟阁待制。学有本源，
多闻博记，兵农医卜阴阳律历诸书，靡不研究，所著
有《恕斋集》《左帑志》《漫存录》。”

《陈宓传》：“宓字师复，丞相俊卿之子。少尝及豋朱熹之
门，熹器异之。长从黄干游，所著有《论语注义问答》《春
秋三传抄》《续通鉴纲目》《唐史赘疣》文槁数十卷，藏于
家。”

《高定子传》：“定子字瞻叔。嘉泰进士，历资政殿学士。所
著《存著斋文集》《北门类槁》《微垣类槁》《经说》《绍熙讲义、
奏议》、历官表奏行世。”

《高斯得传》。“斯得字不妄，绍定进士。度宗即位，历侍讲，
进《高宗系年要录纲目》，帝善之。所著有《诗肤说》《仪礼
合抄》，增损刊正，《杜祐通典》《徽宗长编》《孝宗系年要录》
《草堂文集》行世。”

《娄机传》：“机字彦发，嘉兴人。乾道进士，为秘书郎。请续
编中兴馆阁书目，著《历代帝王总要》。以资政殿学士
知福州，力辞以归。所著复有《班马字类》。”

《范应铃传》：应铃字旗叟，丰城人。开禧进士，历大理少
卿。读书明大义，尤喜《左氏春秋》。所著有《西堂杂著》十
卷，断讼语曰《对越集》四十九卷。徐鹿卿曰：“应铃经术
似兒宽。人以为名言。”

《牟子才传》：“子才字存容，井研人。以资政殿学士致仕。
有《存斋集》《内制》《外制》《四朝史槁》《奏议》《经筵讲义》《口义》
《故事》《四尚》《易编》《春秋轮辐》。”

《赵汝谈传》：汝谈字履常，淳熙进士，尝从朱熹订疑义
十数条，熹嗟异之。累迁崇政殿说书。因讲《论语》而言
汉元帝恭俭无过，惟以刚不克改，明不能绎，优柔不
断，而汉业遂衰。直学士院，以所注《易》进讲。汝谈天资
绝人，沉思高识，自少至老，无一日去书册。其论《易》，以
为占者作书，尧、舜二典宜合为一，禹功只施于河洛，
《洪范》非箕子之作，《诗》不以《小序》为信，《礼记》杂出诸人
之手，《周礼》傅会女主之书，要亦卓绝特立之见。所著
有《易》《诗》《书》《论语》《孟子》《周礼》《礼记》《荀子》《庄子》《通鉴》《杜诗
注》。

《赵善湘传》：“善湘字清臣，濮安懿王五世孙。庆元进士。
淳祐二年，帝手诏求所解《春秋》，进观文殿学士。所著
有《周易约说》八卷，《周易或问》四卷，《周易续问》八卷，《周
易指要》四卷，《学易补过》六卷，《洪范统论》一卷，《中庸约
说》一卷，《大学解》十卷，《论语大意》十卷，《孟子解》十四卷，
《老子解》十卷，《春秋三传通议》三十卷，诗词杂著三十”
五卷。

《赵与懽传》：“与懽字悦道，懿王八世孙。嘉定进士，累迁
资政殿学士，进《春秋》解，升大学士、开府仪同三司。乞
致仕，不允，赐《泰卦诗》《忠邪辨》，手注《六经》及《仁皇训典
详释》，又有《高宗宝训要释》、奏议、诗文百卷。”

《董槐传》：“槐字庭植，定远人，少喜言兵，读孙武曹操之
书，叹曰：‘使吾得用，将汛扫中土，以还天子’。”嘉定进士，
封许国公。一夕天大雨，烈风雷电，槐起衣冠而坐，为
诸生说《兑》《谦》二卦，问夜如何，诸生以夜中对，遂薨。
《马廷鸾传》：廷鸾字翔仲，乐平人。淳祐进士，历右丞相。
所著《六经集传》《语孟会编》《楚辞补记》《洙泗裔编》《续庄
笔记》、“张氏”、祝氏《皇极观物外篇》诸书。

《危稹传》：“稹字逢吉，临川人。淳熙进士，知漳州。作龙江
书院，横经自讲，人用歆动。所著有《巽斋集》，诸经有讲
义集解，诸魏晋唐诗文皆有编辑。又集先贤奏议曰
王府”，曰“药山。”

《江万里传》：“万里字子远，都昌人。度宗在讲筵，每问经
史疑义及古人姓名，贾似道不能对，万里常从旁代
对。时王夫人颇知书，帝语夫人，以为笑。”

《文天祥传》：“天祥字宋瑞，又字履善，吉水人。年二十，举
进士，对策集英殿。时理宗在位久，以法天不息为对。

人贺’。至元十九年，召入，谕之曰：‘汝何愿’？对曰：‘天祥受
宋恩为宰相，安事二姓，愿赐一死足矣’。”南乡拜而死。
其衣带中有赞曰：“孔曰成仁，孟曰取义”，惟其义尽所
以仁。至读圣贤书，所学何事？而今而后，庶几无愧。
《曾从龙传》：从龙字君锡，擢进士第一，嘉定七年，知贡
举疏：“国家以科目网罗天下之英隽，义以观其通经，
赋以观其博古，论以观其识，策以观其才。异时谋王
断国，皆繇此其选。比来循习成风，学不务根柢，辞不
尚体要，涉猎未精，议论疏陋，缀缉虽繁，气象萎薾。愿
下臣此章，风厉中外，澄源正本，莫甚于斯。”诏从之。
应传㒡，字之道，庆元府昌国人。试南省第一，举进
士，历秘书郎。帝问藏书，㒡请访先儒解经注史，因及
程迥、张根所著书，皆有益世教，帝善之。

《姚希得传》。“希得字逢原，一字叔刚，潼川人。嘉定进士，
待次三年，朝夕讨论六经诸子百家之言。”

《陈宗礼传》：“宗礼字立之，举进士。度宗即位，兼侍讲，以
诗进讲，因奏帝王举动，无微不显，古人所以贵于慎
独也。”擢礼部侍郎。著有《寄怀裴槁》《曲辕散木集》《两朝
奏议》《经筵讲义》《经史明辨》《经史管见》《人物论》诸书。
《陈仲微传》：“仲微字致广，瑞州高安人。嘉泰二年进士。
益王即位海上，拜吏部尚书。涵饫六经，精研理致，于
诸《子百家》、天文、地理、医药、卜筮、释老之学”，靡不搜猎
云。

《徐鹿卿传》：“鹿卿字德夫，丰城人。博通经史，调南安军
教授。张九成尝以直道谪居，鹿卿摭其言行，刻诸学
以训。先是周敦颐、程颢、程颐皆讲学是邦，鹿卿申其
教，由是理义之学复明。进华文阁待制。所著有《泉谷
文集》、奏议、讲义、《盐楮议政槁》，历官《对越集》，手编《汉唐
文类》《文苑菁华》。”

《冯去非传》：“去非，都昌人，父椅，字仪之，家居授徒，所注
《易》《书》《诗》《语》《孟》《太极西铭》，辑说《孝经章句》，《丧礼小学》，《孔
子弟子传》，《读史记》及诗文志录，合二百馀卷。”

《危昭德传》：“昭德，昭武人，宝祐进士，在经筵，以《易》《春秋》
《大学衍义》进讲，反复规正者甚多，所著《春山文集》。”
《谢枋得传》：“枋得，字君直，信州弋阳人也。为人豪爽，每
观书，五行俱下，一览终身不忘。”

《循吏传》：“韩晋卿字伯修，密州安丘人。为童子时，日诵
书数千言。长以五经中第，历兵部侍郎。”

《道学传》：“周惇颐字茂叔，道州营道人。尚友千古，博学
力行，著《太极图》，明天理之根源，究万物之终始。又著
《通书》数十篇，发明太极之蕴。序者谓其言约而道大，
文质而义精，得孔孟之本原，大有功于学者也。掾南
安时，程珦通判军事，使二子颢，颐往受业焉。敦颐每
令寻孔颜乐处，所乐何事，二程之学源流乎此矣。”〈道学

《诸儒全传》俱载《学行典》，此特纪其著书大略。

程颢字伯淳。自十五六时，与弟颐闻汝南周惇颐论
学，遂厌科举之习，慨然有求道之志，泛滥于诸家，出
入于老、释，返求诸“《六经》，而后得之。秦汉以来，未有臻
斯理者。”

程颐字正叔。于书无所不读，其学本于诚，以《大学》《语》
《孟》《中庸》为标指，而达乎六经，动止语默，一以圣人为
师，其不至乎圣人不止也，故卒得孔、孟不传之学，以
为诸儒倡。

张载，字子厚，长安人。少喜谈兵，范仲淹劝读《中庸》，载
读其书，犹以为未足，又访诸释、老，累年究极其说，知
无所得，反而求之《六经》。屏居南山下，终日危坐一室，
左右简编，俯而读，仰而思。其学以《易》为宗，以《中庸》为
体，以孔、孟为法，黜怪妄，辨鬼神。其家昏、丧祭葬，率用
先王之意，而傅以今礼。又论井田、发敛、学校之法，皆
欲条理成书，使可举而措诸事业。著书号《正蒙》，又作
《西铭》，学者至今尊其书。

邵雍字尧夫于书无所不读始为学即坚苦刻厉寒
不炉暑不扇夜不就席者数年著书十馀万言行于
世曰：“《皇极经世》《观物内外篇》渔樵问对。”诗曰：“伊川击
壤集。”

杨时字中立潜心经史，历龙图阁直学士致仕优游
林泉，以著书讲学为事。

罗从彦字仲素。尝采祖宗故事为《遵尧录》，靖康中，拟
献阙下，会国难不果。其论士行曰：“周、孔之心使人明
道。三代人才得周、孔之心而明道者多。汉唐以经术
古文相尚而失周、孔之心，故经术自董生、公孙弘倡
之，古文自韩愈、柳宗元启之，于是明道者寡。”

李侗，字愿中。闻罗从彦得《河》《洛》之学，从之累年，于天
下之理该摄洞贯，以次融释，各有条序。其言曰：“读书
者知其所言莫非吾事，而即吾身以求之，则凡圣贤
所至而吾所未至者，皆可勉而进矣。若直求之文字
以资诵说，其不为玩物丧志者几希。”

朱熹，字元晦，尝谓“圣贤道统之传散在方册，圣贤之
旨不明，而道统之传始晦。”于是竭其精力以研穷圣
贤之经训。所著书有《易本义》《启蒙》《蓍卦考误》《诗集传《大学》《中庸章句》《或问》《论语孟子集注》《太极图》《通书》《西
铭解》《楚辞集注辨证》《韩文考异》。所编次有《论孟集义》
《孟子指要》《中庸辑略》《孝经刊误》《小学书》《通鉴纲目》《宋
名臣言行录》《家礼近思录》《河南程氏遗书》《伊洛渊源
录》，皆行于世。熹殁，朝廷以其《大学》《语》《孟》《中庸训说》立
于学官。又有《仪礼经传通解》，未脱槁，亦在学官。平生
为文凡一百卷，生徒问答凡八十卷，《别录》十卷。
黄干字直卿，受业朱熹，熹病革，所著书授干。干知汉
阳军，即郡治后凤栖山为屋馆四方士，立周、程、游、朱
四先生祠。知安庆府，日以五鼓坐堂治府事，晚入书
院讲论经史。除大理丞，不拜，遂归里。弟子日盛，编《礼》，
著书日不暇给，夜与之讲论经史，亹亹不倦。有经解、
文集行于世。

张洽字元德。从朱熹学，自六经传注而下，皆究其指
归，至于诸史、百家、山经地志、老子浮屠之说，无所不
读。尝取《管子》所谓“思之思之，又重思之，思之不得，鬼
神将通之”之语，心为穷理之要。所著书有《春秋集注》
《春秋集传》《左氏蒙求》《续通鉴长编》《事略》《历代郡县地
里沿革表》、文集。

陈淳字安卿。朱熹来守其乡，淳请受教。熹曰：“凡阅义
理，必穷其原，如为人父何故止于慈，为人子何故止
于孝，其他可类推也。”淳闻而为学益力，无书不读，无
物不格，日积月累，义理贯通，洞见条绪。所著有《语》《孟》
《大学》《中庸口义》《字义详讲》《礼》《诗》《女学》等书。门人录其
语，号《筠谷濑口》《金山所闻》。

《儒林传》：邢昺擢《九经》及第。咸平二年，受诏与杜镐、舒
雅、孙奭、李慕清、崔偓佺等校定《周礼》《仪礼》《公羊》《穀梁
春秋传》《孝经》《论语》《尔雅义疏》。及成，并加阶勋。景德二
年，上幸国子监阅库书，问昺经版几何，昺曰：“国初不
及四千，今十馀万，经、传、正义皆具。臣少从师业儒时，
经句有疏者，百无一二，盖力不能传写。今板本大备，
庶士家皆有之，斯乃儒者逢辰之幸也。”上曰：“国家虽
尚儒术，非四方无事，何以及此。”〈儒林全传俱载经学部此亦纪其大略〉
孙奭，字宗古。《九经》及第，为国子监直讲。太宗幸国子
监，召奭讲书，嗟叹久之。仁宗即位，每讲读至前世乱
君亡国，必反复规讽。仁宗意或不在书，奭则拱默以
俟，帝为竦然改听。奭常掇《五经》切于治道者，为《经典
徽言》五十卷，又撰《崇祀录》《乐记图》《五经节解》《五服制
度》。常奉诏与邢昺、杜镐校定诸经正义，《庄子》《尔雅释
文》，考正《尚书》《论语》《孝经》《尔雅》谬误及律音义。

王昭素博通九经兼究庄老尤精诗易。

孔维《九经》及第，历国子祭酒。淳化初，尝受诏与学官
校定《五经疏义》，刻板行。疾革，遗表以《五经疏》未毕为
恨。

孔宜子延世，至道三年召赴阙，以为曲阜令，袭封文
宣公，赐太庙御书印、《九经》。大中祥符二年三月，又遣
使赐太宗御书及《九经》书疏、《三史》，藏于庙。

崔颂判国子监太祖每临幸国学召颂与语因及经
义应答无滞。

尹拙，梁贞明五年举三史。周显德初，拜国子祭酒，与
张昭及田敏同详定经典释文。宋初，迁秘书监。
田敏，唐天成初诏与马镐等同校《九经》。开宝四年卒，
年九十二。敏虽笃于经学，亦好为穿凿，所校《九经》颇
以独见自任。

辛文悦以《五经》教授太祖幼时从其肄业。

李觉太平兴国五年举九经，历秘书丞。太宗以孔颖
达《五经正义》刊板，诏孔维与觉等校定。淳化初，上以
经书板本有田敏，辄删去数字，命觉与孔维详校。
崔颐正与弟偓、佺并举进士，明经术。雍熙中，为国学
直讲。判监李至上言：“本监先校定诸经注疏，其间文
字讹谬尚多，深虑未副仁君好古诲人之意。”盖前所
遣“官，多专经之士，或通《春秋》者未习《礼记》，或习《周易》
者不通《尚书》，至于旁引经史，皆非素所传习，以是之
故，未得周详。伏见国子博士杜镐、直讲崔颐正、孙奭，
皆苦心彊学，博贯九经，问义质疑，有所依据。望令重
加刊正，冀除舛谬。”从之。咸平初，又有学究刘可名言
诸经板本多舛误，真宗命擢官详正，因访达经义者
至，方参知政事，以颐正对。

崔偓佺国子监直讲日於崇文院候对尝撰《帝王年
鉴》十卷。

李之才师河南穆修，源流最远。其图书象数变通之
妙，秦汉以来鲜有知者。

胡旦喜读书，既丧明，犹令人诵经史，隐几听之不少
辍著“《汉春秋》《五代史》《将帅要略》《演圣通论》《唐乘家传》
三百馀卷。”

刘颜好古学采汉唐奏议为“辅弼名对冯元等上其
书著《儒术通要》《经济枢言》复数十篇。”

孙复退居泰山，范仲淹、富弼皆言复有经术，宜在朝
廷。除秘书省校书郎，历中丞。复既病，韩琦言于仁宗，
选书吏，给纸笔，命其门人祖无择就复家得书十五
万言，录藏秘阁，官其一子刘羲叟精筭术，兼通《大衍》诸历，及修《唐史》，令专修《律
历》《天文》《五行志》。历崇文院检讨，著《十三代史志》《刘氏
辑历》《春秋》《灾异》诸书。

何涉。读书昼夜刻苦，汎览博古，上自六经、诸子百家，
旁及山经地志、医卜之术，无所不学，一过不复再读，
而终身不忘。人问书传中事，必指卷第册叶所在，验
之，果然。著有《治道中术》《春秋本旨》《庐江集》七十卷。
周尧卿为学不专于传注，长于毛、郑《诗》及《左氏春秋》。
读庄周、孟子之书，曰：“周善言理，未至于穷理；孟善言
性”，未至于尽性，有《诗》《春秋说》各三十卷，文集二十卷。
王当幼好学，博览，所取惟王佐大略，著《春秋列国名
臣传》，人竞传之。当于经学尤邃，《易》与《春秋》，皆为之传，
得圣人之旨居多。又有《经旨》三卷，《史论》十二卷，《兵书》
十二篇。

邵伯温，徽宗即位，宣仁太后之谤，伯温既辨之，又著
书名《辨诬》，有《河南集》《闻见录》《皇极系述》《辨诬》《辨惑》《皇
极经世序》《观物内外篇解》近百卷。

洪兴祖好古博学，自少至老未尝一日去书，著“《老庄
本旨》《周易通义》《系辞要旨》《古文孝经序赞》《离骚》《楚词
考异》。”

高阅，历国子司业，时兴太学，闶奏宜先经术。帝曰：“士
习诗赋已久，遽能使之通经乎？”闶曰：“先王设太学，惟
讲经术而已。国初犹循唐制用诗赋，神宗始以经术
造士，遂罢诗赋。又虑不足以尽人才，乃设词学一科。
今宜以经义为主，而加诗赋。”帝然之。闶于是条具以
闻。其法以《六经》《语》《孟》义为一场，诗赋次之，子史论又
次之，《时务策》又次之，太学课试及郡国科举尽以此
为法。

程大昌笃学，于古今事靡不考究。有“《禹贡论》《易原雍
录》《易老通言》《考古编》《演繁露》《北边备对》”行于世。
林光朝专心圣贤践履之学，通六经，贯百氏。

吕祖谦为著作郎。先是，书肆有书曰《圣宋文海》，孝宗
命祖谦断自中兴以前，崇雅黜浮，类为百五十卷，上
之，赐名《皇朝文鉴》。祖谦学以关、洛为宗，而旁稽载籍，
不见涯涘。修《读诗记》《大事记》，皆未成书。考定《古周易》
《书说》《阃范》《官箴》《辨志录》《欧阳公本末》，皆行于世。
蔡元定父发，博览群书，号“牧堂老人。”以程氏《语录》、邵
氏《经世》、张氏《正蒙》授元定曰：“此孔、孟正脉也。”元定深
涵其义，闻朱熹名，往师之。于书无所不读，于事无所
不究，义理洞见大原，下至图书礼乐制度，无不精妙。
古书奇辞奥义，人所不能晓者，一过目辄解。熹尝曰：
“人读《易》书难，季通读难书易。”熹疏释《四书》，及为《易》《诗
传》《通鉴纲目》，皆与元定往复参订，《启蒙》一书，则属元
定起槁。所著书有《大衍详说》《律吕新书》《燕乐原辨》《皇
极经世》《太元潜虚指要》《洪范解》《八阵图说》，熹为之序。
子渊、沉，渊有《周易训解》。沉字仲默，少从朱熹游，熹晚
欲著书，传未及为，遂以属沉。《洪范》之数。学者久失其
传，元定独心得之，然未及论著，曰：“成吾书者，沉也。”沉
受父师之托，沉潜反复者数十年，然后成书。

陆九龄“肆力于学，翻阅百家昼夜不倦，悉通阴阳星
历五行卜筮之说。”

陈傅良“为学，自三代秦汉以下靡不研究，一事一物，
必稽于极而后已。”

胡安国著《春秋传》，书成，高宗谓“深得圣人之旨”，有文
集十五卷，《通鉴举要补遗》一百卷。

子寅，安国弟之子也。少桀黠，父闭之空阁，安国置书
数千卷于其上，寅悉成诵，不遗一卷。

次子宏，著书曰《知言》。张栻谓其“言约义精，道学之枢
要，制治之蓍龟也。”

郑樵好著书，游名山大川，搜奇访古，遇藏书家必借
留，读尽乃去。初为经旨、礼乐文字、天文、地理、虫鱼草
木方书之学，皆有论辨，绍兴十九年上之，诏藏秘府。
召对，给札抄。所著《通志》，书成，入为枢密院编修官，求
入秘书省翻阅书籍，高宗幸建康，命以《通志》进
樵同郡林霆，博学深象数，与樵为金石交。聚书数千
卷，皆自校雠。谓子孙曰：“吾为汝曹获良产矣。”

程迥所著有“《古易考》《古易章句》《古占法》《易传外编》《春
秋传显微例目》《论语传》《孟子章句》《文史评》《经史说》诸
论辨、《太元补赞》《户口田制》《贡赋书》《乾道振济录》《医经
正本》《书条具》《乾道新书》《度量权》《三器图义》《四声韵》《淳
熙杂志》《南齐小集》。”

刘清之博极书传，所著有“《曾子内外杂篇》《训蒙新书》
《外书》《戒子通录》《墨庄总录》《祭仪时令书》，《续说苑》《文集》
《农书》。”

真德秀修《读书记》，以《大学衍义》进，进资政殿学士。所
著有《西山甲乙槁》《对越甲乙集》《经筵讲义》《端平庙议》
《翰林词草四六》《献忠集》《江东救荒录》《清源杂志》《星河
杂志》。

魏了翁。著《九经要义》百卷，订定精密，先儒所未有。又
著有《鹤山集》《周易集义》《易举隅》《周礼井田图说》《古今
考》《经史杂抄》《师友雅言王柏年逾三十，始勇于求道，于《论语》《大学》《中庸》《孟子》
《通鉴纲目》，标注点校，尢为精密。所著有《读易记》《涵古
易说》《大象衍义》《涵古图书》《读书记》《书疑》《诗辨说》《读春
秋记》《论语衍义》《太极衍义》《伊洛精义》，《研几图》，《书经章
句》，《论语通旨》，《孟子通旨》，《书附传》，《左氏正传》，《续国语》，《阃
学之书》，《文章复古》，《文章续古》，《濂洛文统》，《凝道志》，《朱子
指要》，“《诗可言》，《天文考》，《地理考》，《墨林考》，《大尔雅》，《六义》，《字
原》，《正始之音》，《帝王历数》，《江右渊源》”，《伊洛精义》，《杂志》，《周
子发遗三昧》，《文章指南》，《朝华集》，《紫阳诗类》，《家乘文集》。
徐梦莘幼慧耽嗜经史，下至稗官小说，寓目成诵，为
《三朝北盟会编》三百五十卷。所著有《集补》，有《会录》，有
《读书记》《志集》《医录》《集仙录》，皆以儒学冠之。

弟得之，著《左氏国纪》《史记年纪》作《具敝箧笔略》《鼓吹
词》《郴江志》。

李心传。所著有《高宗系年录》二百卷，《学易篇》五卷，《诵
诗训》五卷，《春秋考》十三卷，《礼辨》二十三卷，《读史考》十
二卷，《旧闻证误》十五卷，《朝野杂记》四十卷，《道命录》五
卷，《西陲泰定录》九十卷，《辨南迁录》一卷，诗文一百卷。
王应麟九岁通六经，著有《深宁集》一百卷，《玉堂类槁》
二十二卷，《掖垣类槁》二十二卷，《诗考》五卷，《诗地理考》
“五卷，《汉艺文志考证》十卷，《通鉴地理考》一百卷，《通鉴
地理通释》十六卷，《通鉴答问》四卷，《困学纪闻》二十卷，
《蒙训》七十卷，《集解践祚篇，补注急就篇》六卷，《补注王
会篇》”，《小学绀珠》十卷，《玉海》二百卷，《词学指南》四卷，《词
学题苑》四十卷，《笔海》四十卷，《姓氏急就篇》六卷，《汉制
考》四卷，《六经天文编》六卷，《小学讽咏》四卷

黄震补刻《六经仪礼》，著《日抄》一百卷

《文苑传》：“宋白字太素，大名人。历翰林学士。雍熙中，召
白与李昉集诸文士纂《文苑英华》一千卷。白聚书数
万卷，图画亦多奇古者。尝类故事千馀门，号《建章集》。
唐贤编集遗落者，白多缵缀之，有集百卷。”

朱昂，字举之。时朱遵度好读书，人号之谓“朱万卷”，目
昂为“小万卷。”真宗即位，判史馆。诏编次三馆秘阁书
籍，昂前后所得，奉赐以三之一。购奇书，以讽诵为乐，
著《资理论》三卷上之，诏以其书付史馆。

赵邻几，字亚之，须城人。举进士，历补阙、知制诰。常欲
追补唐武宗以来实录，疾革，唯以书未成为恨。至淳
化中，太宗遣直史馆钱熙往取其书，得邻几所补《会
昌以来日历》二十六卷及文集三十四卷，所著《鲰子》
一卷、《六帝年略》一卷、史氏《懋官志》五卷，并他书五十
馀卷来上，皆涂窜之笔也。诏赐其家钱十万。

高𬱖，字子奇，开封雍丘人。清泰中举进士，雍熙二年
拜补阙致仕。𬱖有清节，力学强记，手写书千馀卷。
吴淑，字正仪，丹阳人。预修《太平御览》《广记》《文苑英华》，
太宗赏其学问优博，有集十卷，撰《说文五义》三卷，又
著《江淮异人录》三卷、《秘阁闲谈》五卷。

卢稹，字叔微，杭州人。端拱初登进士，尝著“《五帝皇极
志》《孺子问》《冀圣书》”数十篇。

许洞，字洞天，吴县人。折节励学，尤精《左氏传》。咸平进
士，有集一百卷，又著《春秋释幽》五卷，《演元》十卷。
徐铉字鼎臣，广陵人，尝受诏与句中正、葛湍、王惟恭
等同校《说文》。弟锴，著《通释》四十篇，通释五音凡十卷，
铉亲为之篆，镂板以行于世。铉有文集三十卷，《质疑
论》若干卷，所著《稽神录》，多出于蒯亮。锴所著则有文
集、《家传》《方舆记》、“《古今国典》《赋苑》《岁时广记》”云。

句。中正字坦然，益州华阳人。举进士及第，被诏详定
篇韵，与徐铉校定《说文》，模印颁行。太宗览之嘉赏。又
命与著作佐郎吴铉同撰定《雍熙广韵》。中正先以门
类上，《广韵》成，凡一百卷。中正喜藏书，家无馀财。
曾致尧，字正臣，南丰人。太平兴国八年进士，历户部
郎中。致尧颇好纂录，所著有《仙凫羽翼》三十卷、《广中
台志》八十卷、《清边前要》三十卷、《西陲要纪》十卷、《为臣
要纪》一十五篇。

姚铉，字宝之，合肥人。太平兴国进士，历京东转运，徙
两浙，贬连州文学，移岳州，又移舒州，授本州团练副
使。铉藏书至多，颇有异本。两浙课吏写书，虽被窜斥，
犹佣夫荷担以自随。有集二十卷，又采唐人文章，纂
为百卷，目曰《文粹》。卒后，子嗣复以其书上献，诏藏内
府。

路振，字子发，祁阳人。大中祥符使契丹，撰《乘轺录》以
献。有集二十卷。又尝采五代末九国君臣行事作《世
家列传》，书未成而卒。

崔遵度，字坚白，江陵人，徙淄川。七岁授经于叔父宪。
尝以《春秋》编年、史、汉纪传之例问于宪，宪曰：“此儿他
日成令名矣。”举进士，景德初，直史馆。大中祥符九年，
仁宗以寿春郡王开府，遵度与张士逊并为王友。王
读《孝经》彻章，复以御诗赐之。国史成，拜吏部员外郎。
喜读《易》，尝曰：“意有疑则弹琴辨其数，筮《易》观其象，无
不究也。”有集二十卷。

梅尧臣，字圣俞，宣城人。仁宗有事郊庙，尧臣预祭，辄
献歌诗，又尝上书言兵。注《孙子》十三篇，撰《唐载记》二十六卷，《毛诗小传》二十卷，《宛陵集》四十卷。

江休复，字邻几，陈留人。少博学彊览。进士起家，骑驴
之官，每据鞍读书，至迷失道。迁殿中丞，献其所著书，
召试为集贤校理。尝著《神告》一篇，《唐宜鉴》十五卷，《春
秋世论》三十卷，文集二十卷。

苏洵，字明允，眉山人。年二十七，始发愤为学。举进士，
又举茂才异等，皆不中，悉焚常所为文，闭户益读书，
遂通六经百家之说，下笔顷刻数千言。欧阳修上其
所著书二十二篇，乃以为霸州文安县主簿，与陈州
项城令姚辟同修《礼书》，为《太常因革礼》一百卷。有文
集二十卷，《谥法》三卷。

贺铸，字方回，卫州人。博学强记，通判泗州。家藏书万
馀卷，手自校雠，无一字误。有《庆湖遗老集》二十卷。
黄伯思字长睿，邵武人，好古文奇字。初，淳化中博求
古法书，待诏王著《续正法帖》，伯思病其乖伪庞杂，考
引载籍，咸有依据，作《刊误》二卷。除详定九域图志所
编修官，兼六典检阅文字。以修书恩迁秘书郎，纵观
册府藏书，至忘寝食，自“六经”及历代史书、诸子百家，
天官地理、律历卜筮之说，无不精诣。凡诏讲明前世
典章文物，集古器考定真赝，以素学与闻议论，发明
居多，馆阁诸公自以为不及也。有文集五十卷，《翼骚》
一卷，《东观馀论》三卷。

黄庭坚，字鲁直，分宁人。幼警悟。舅李常过其家，取架
上书问之，无不通，常惊，以为一日千里。

秦观，字少游，一字太虚，扬州高邮人。登第，除太学博
士，校正秘书省书籍，迁正字兼国史院编修官。
张耒，字文潜，淮阴人。第进士，历太常少卿。尝者论云：
自《六经》以下，至于诸子百氏，骚人辨士，论述大扺，皆
将以为寓理之具也。故学文之端，急于明理，如知文
而不务理，求文之工，世未尝有也。

刘恕，字道源，筠州人。少颖悟，书过目即成诵。八岁时，
坐客有言孔子无兄弟者，恕应声曰：“以其兄之子妻
之。”一坐惊异。年十三，欲应制科，从人假《汉》《唐书》，阅月
皆归之。诣丞相晏殊，使讲《春秋》，殊亲帅官属以听。未
冠，举进士。时有诏能讲经义者别奏名，恕以《春秋》《礼
记》对，先列注疏，方引先儒异说，末乃断以己意，凡二
十问，所对皆然，擢为第一。国子试讲经，复第一。笃好
史学，自太史公所记，下至周显德末，纪传之外，至私
记杂说，无所不览。上下数千载间，钜微之事，如指诸
掌。司马光编次《资治通鉴》，英宗令自择馆阁英才共
修之，光对曰：“专精史学，惟刘恕耳。”即召为局僚，遇史
事纷错难治者，辄以委恕。恕于魏、晋以后事，考证差
谬，最为精详，官至秘书丞。恕为学，自历数地理、官职、
族姓至前代公府案牍，皆取以审证。求书，不远数百
里，身就之读且抄，殆忘寝食。偕司马光游万安山，道
旁有碑，读之乃五代列将，人所不知名者。恕能言其
行事始终，归验旧史，信然。宋次道家多书，恕枉道借
览，次道日具馔为主人礼，恕曰：“此非吾所为来也，殊
废吾事。”悉去之。独闭阁昼夜，口诵手抄，留旬日，尽其
书而去，目为之翳。著《五代十国纪年》，以拟《十六国春
秋》。又采太古以来至周威烈王时事，《史记》《左氏》所不
载者，为《通鉴外纪》。

王无咎，字补之，建昌南城人。第进士，好书力学，寒暑
行役不暂释。至京师，士大夫多从之游，有“《卜邻》以考
经质疑”者。然与人寡合，常闭门著书。诏为国子直讲，
命未下而卒。

吕南公，字次儒，建昌南城人。于书无所不读，于文不
肯缀缉陈言。熙宁中，士方推崇马融、王肃、许慎之业，
剽掠补拆，临摹之艺大行。南公不能逐时好，一试礼
部不偶，退筑室灌园，益著书，且借史笔以褒贬美恶，
遂以“衮斧”名所居斋。曾肇上疏称其读书为文，不事
俗学，欲命以官而卒。遗文曰《灌园先生集》，传于世。
朱长文，字伯原，吴人。举乙科，不肯试吏，筑室乐圃坊，
著书阅古，吴人化其贤。元祐中，召为秘书省正字。有
文三百卷，《六经》皆为辨说。又著《琴史》。

汪藻，字彦章，饶州德兴人。进士第，除《九域图志》所编
修官。绍兴二年，除龙图阁直学士、知湖州。乞为日历，
制可。八年，上所修书六百六十五卷。藻博极群书，老
不释手。

葛胜仲，字鲁卿，丹阳人。绍圣进士，历太常卿。宋自建
隆至治平所行典礼，欧阳修尝裒为书，凡百篇，号《太
常因革礼》，诏胜仲续之，增为三百卷。诏藏太常。建东
宫，兼谕德，为《仁》《孝》、学三论，献之太子。复采春秋、战国
以来历代太子善恶成败之迹，日进数事。

《忠义传》：“郑骧字潜翁，玉山人，元符进士，为熙河兰廓
路经略司属官，历京兆府等路提举常平，骧按格为
《常平总目》十卷。金人至城下，骧赴井死。骧在熙河，尝
摭熙宁迄政和攻取建置之迹为《拓边录》十卷，兵将
蕃汉杂事为《别录》八十卷，图画西蕃、西夏、回鹘、卢甘
诸国人物图书为《河陇人物志》十卷，序赞普迄溪巴”
温堇毡世族为蕃《谱系》十卷《孝义传》：“胡仲尧，洪州奉新人，累世聚居，至数百口。构
学舍于华林山别墅，聚书万卷，设厨廪以延四方游
学之士。雍熙二年，诏旌其门。”

《隐逸传》：“戚同文，宋之楚丘人。世为儒，幼孤，勤励读书，
累年不解带。有《孟诸集》二十卷。大中祥符二年，府民
曹诚即同文旧居旁造舍百馀区，聚书数千卷，延生
徒讲习甚盛。诏赐额为本府书院。”

杨悫，虞城人。力学勤志，不求闻达，好学强记经籍，一
见即能默写。

陈抟，字图南，亳州真源人。读《经》史百家之言，一见成
诵，悉无遗忘。

种放，字明逸，河南洛阳人。性不喜浮图氏，尝裂佛经
以制帷帐。所著《蒙书》十卷及《嗣禹说表》《孟子上下篇》
《太一祠录》，人颇称之。淳化三年，陕西转运言其材，诏
使召之，其母尽取其笔砚焚之。咸平四年，诏赴阙，不
起。明年，授左司谏、直昭文馆。屡得召对。上曰：“放每所
询问，皆据经以对，颇多裨益，朕优待之，盖以激浮竞”
也。三年，告归终南，表求太宗御书及经史音疏，悉给
焉。

万适，字纵之，宛丘人。不求仕进，专以著述为务，有《狂
简集》百卷，《雅书》三卷，《志苑》三卷，《雍熙诗》二百首，《经籍
擿科讨论》四十卷。

李渎字长源洛阳人淳澹好古博览经史家世多聚
书画颇有奇妙。

黄晞，字景微，建安人。少通经，聚书数千卷，学者多从
之游，自号“赘隅子。”著《欷歔琐微论》十卷，以谓“赘隅”者
枿物之名，欷歔者叹声，琐微者述辞也。
周启明，字昭回，其先金陵人，后占籍处州。启明笃学，
藏书数千卷，多手自传写，而能口诵之。

邓孝甫，字成之，临川人。第进士，提点开封府河渠，坐
事去官，遂闭户著书。所论述有“《卜世大宝》《龟》《伊周素
蕴》”、《义命》《杂著》《太平策要》等凡二百五十馀篇。

南安翁者，漳州陈元忠尝过南安，投宿野人家，几案
间有文集散乱，视之皆经子也。陈叩之曰：“翁训子读
书乎？”曰：“种园为生耳。”问“藏书何用？”曰：“偶有之耳。”翌日，
大儿失税当杖，小儿曰：“大人元系正郎，宣和间累典
州郡，守谢而释之。”次日枉驾访之，室已虚矣。

张举，字子厚，常州人。登进士，不之官，闭户读书四十
年，手校数万卷，无一字舛。穷经著书，至夜分不寐。诏
拜校书郎，竟不出。

刘愚字必明，龙游人。为安乡县令。邑有范仲淹读书
地，为绘像立祠，兴学，士竞知劝。愚雅不乐仕进，遂致
仕，结庐城南，著书自适，《书》《礼》《语》《孟》皆有解。

《宦者传》：“刘承规字大方，山阳人。咸平中，朱昂、杜镐编
次馆阁书籍，钱若水修《祖宗实录》《册府元龟》、国史及
编著校雠之事，承规悉典领之。颇好儒学，喜聚书，间
接文士，质访故实。其有名于朝者，多见礼待。”

梁师成字守道慧黠习文法稍知书隶贾详书艺局
领睿思殿文字外库。

西蜀孟氏世家：“母守素，河中龙门人。父昭裔，伪蜀宰
相。昭裔好藏书，在成都，令门人句中正孙逢吉书。《文
选》《初学记》《白氏六帖》镂板，守素赍至中朝，行于世。大
中祥符九年，子克勤上其板，补三班奉职。”

《吴越世家》：“钱惟治字和世，俶爱之，养为己子。幼好读
书，家藏书帖图书甚多。惟治好学，聚图书万馀卷，多
异本，慕皮、陆为诗，有集十卷，书迹多为人藏秘。”
钱昱字就之，忠献王佐之长子。昱好学多聚书，喜吟
咏，多与中朝卿大夫唱酬。尝与沙门赞宁谈“竹事，迭
录所纪，昱得百馀条，因集为《竹谱》三卷。”俄献《太平兴
国录》。求换台省官，令学士院召试制诰三篇，改秘书
监、判尚书都省。时新葺省署，昱撰记奏御，又尝以锺、
王墨迹八卷为献，有诏褒美。昱善笔札，工尺牍，有集
二十卷。又有台州刺史仰之子昭序，字著明。好学，喜
聚书，书多亲写。

荆南高氏世家：“孙光宪字孟文，陵州贵州人。博通经
史，尤勤学，聚书数千卷，或自抄写，孜孜雠校，老而不
废。好著撰，自号葆光子。所著《荆台集》三十卷，《巩湖编
玩》三卷，《笔佣集》三卷，《橘斋集》二卷，《北梦琐言》三十卷，
《蚕书》二卷。又撰《续通历纪》，事颇失实。太平兴国初，诏
毁之。”

《高丽国传》：太平兴国二年，伷卒，弟治知国事。淳化四
年正月，治遣使白思柔贡方物，上言“愿赐板本九经
书，用敦儒教。”许之。八年，遣郭元来贡。九年，辞还，赐经
史、历日、圣惠方等。元又请录国朝《登科记》及所赐御
诗以归，从之。天禧五年，又表乞阴阳地理书、《圣惠方》
并赐之。哲宗立，遣使金上琦奉慰，林暨致贺，请市刑
法之书、《太平御览》《开宝通礼》《文苑英华》。诏惟赐《文苑
英华》一书。元祐七年，遣黄宗悫来献《黄帝鍼经》，请市
书甚众。礼部尚书苏轼言：“高丽入贡，无丝发利而有
五害。今请诸书与收买金箔，皆宜勿许。”诏许买金箔。
然卒市《册府元龟》以归《渤海国传》：咸平二年，溪州刺史彭奝然善隶书而不
通华言。问其风土，但书以对云：“国中有五经书及佛
经、《白居易集》七十卷，并得自中国。”其年代所记云：天
皇大宝三年，当长安元年，遣粟田真人入唐求书籍。
大中光启、龙德及周广顺中，皆尝遣僧至中国，《唐书》
及《五代史》失其传，其国多有中国典籍，奝然之来，复
得《孝经》一卷，越王《孝经新义》第十五一卷，皆金缕红
罗缥水晶为轴，《孝经》即郑氏注者。“越王”者，乃唐太宗
子越王贞新义者，记室参军任希古等撰也。二年，随
台州宁海县商人郑仁德船归其国。后数年，仁德还，
奝然遣其弟子奉表来谢，贡佛经、《上藤佐理手书》二
卷及《进奉物数》一卷、《表状》一卷。